11 Fakta Pelik & Menarik Tentang Hak Asasi Manusia

Hak asasi manusia merupakan sesuatu yang bersifat global, kerana manusia terdapat di seluruh dunia dan setia manusia itu mempunyai hak tersendiri yang tidak boleh dilanggar dan dicerobohi oleh manusia lain. Berikut adalah himpunan beberapa fakta pelik dan menarik berkenaan hak asasi manusia, sama ada dalam perkara positif atau negatif. Anggaplah fakta ini sebagai fun facts sebagai menambah pengetahuan kita bersama, di samping di ambil pengajaran dalam kehidupan kita.

1) Di Sweden, semua orang diberikan satu hak yang disebut sebagai ‘Allemansrätt’ atau diterjemah sebagai The Right of Public Access, bermaksud semua orang diberikan hak untuk menjelajah, berjalan kaki, menaiki kenderaan (seperti kereta, motorsikal, dan lain-lain), ski atau berkhemah ke seluruh pelusuk Sweden kecuali di laman persendirian atau tanah yang dikhaskan. Hak ini boleh dinikmati oleh sesiapa sahaja yang berada di Sweden, dengan syarat iaitu menjaga kebersihan dan keharmonian alam sekitar serta sama-sama memberi peluang kepada orang lain untuk menikmati alam semula jadi tanpa sebarang konflik dan masalah.

2) Pada tahun 1994, Stephen Young, seorang lelaki dari United Kingdom telah berjaya memenangi hak beliau untuk dibicarakan semula di dalam mahkamah akibat kesalahan membunuh. Hujah beliau? Para juri yang menjatuhkan hukuman ke atas beliau di dapati menggunakan permainan papan Ouija dan dikatakan telah berhubung dengan roh mangsa bunuh StephenYoung sehari sebelum perbicaraan di mahkamah. Tindakan ini dikatakan telah melanggar etika pengamal undang-undang. Berani kerana benar!

3) Filem Lord of Wars (2005) lakonan Nicolas Cage telah diiktiraf dan disokong oleh Amnesty International, iaitu satu badan pejuang hak asasi manusia global sebagai filem yang membongkar kegiatan penyeludupan senjata secara haram oleh sesetengah pihak yang berkepentingan sehingga menyebabkan berlakunya pelbagai masalah hak asasi manusia seperti perang saudara, pembunuhan kejam dan sebagainya.

4) Jika di kad pengenalan anda tertulis jantina sama ada ‘lelaki’ atau ‘perempuan’, di Nepal anda boleh menukarkannya kepada ‘Other’ kerana Nepal membenarkan ditulis jantina ‘ketiga’ di dalam kad pengenalan sebagai mengiktiraf rakyat mereka sewaktu membuat kad pengenalan yang mempunyai jantina berbeza daripada jantina asal sewaktu lahir. Antara negara lain yang membenarkan jantina lain ini ditulis juga termasuk Australia, New Zealand, India dan Bangladesh. Siapa berani cuba?

5) Dilaporkan sebanyak 603 juta wanita (termasuk remaja dan kanak-kanak perempuan) di seluruh dunia menghadapi masalah keganasan di dalam rumah atau pejabat, dan kesemua kesalahan ini masih dianggap tidak melanggar hak asasi manusia oleh sesetengah masyarakat di majoriti negara dari seluruh dunia. Wanita masih dilayan dengan teruk oleh sesetengah manusia yang tidak berhati perut dan kejam.

6) Setiap rakyat di Korea Utara ‘dipaksa’ untuk menangis dan meratapi kematian bekas pemerintah Korea Utara, Kim Jong Il, ayah kepada pemerintah sekarang iaitu Kim Jong Un. Menurut rakaman video di internet, setiap rakyat akan diajar dan disuruh untuk ‘menangis’ oleh orang tertentu yang dilantik oleh kerajaan, walaupu air mata yang mengalir hanyalah air mata buaya (air mata tipu). Kalau anda berhati batu atau keras kepala untuk mengalirkan air mata palsu walaupun sedikit, anda akan ditangkap dan disumbat ke kem tahanan selama enam bulan sebagai buruh kasar.

7) Walaupun Mahatma Gandhi dikenali sebagai Bapa Kemerdekaan India, tokoh pejuang terhadap British dan sebagainya, namun ramai tidak mengetahui disebalik kelembutan dan sikap non-violence beliau, Mahatma Gandhi sebenarnya mempunyai sikap ketagihan seks yang sangat teruk. Sebagai contoh, Gandhi menyuruh pengikut perempuan tidur dengannya pada waktu malam, bukan dengan suami masing-masing. Bahkan terdapat kajian yang dijalankan mendapati Gandhi mencipta pelbagai lagi undang-undang pelik yang diamalkan oleh beliau dan pengikutnya untuk memenuhi kehendak nafsu seksnya itu. Banyak maklumat dan dokuman dijumpai membuktikan perkara ini.

8) Walaupun Aun San Suu Kyi dikenali sebagai pejuang demokrasi di Myanmar, sebuah negara di bawah kepimpinan tentera sehingga sanggup ditangkap dan dipenjarakan kerana memperjuangkan hak demokrasi rakyat dan akhirnya menerima anugerah Nobel pada 1991 berdasarkan prinsip beliau itu, namun sangat mengecewakan apabila beliau mendiamkan diri dan langsung tidak melakukan apa-apa apabila rakyat Rohingya ditangkap, dibunuh dan disembelih oleh junta tentera negara tersebut. Perjuangkan kebebasan tetapi menafikan hak rakyat negara sendiri yang berbeza warna kulit? Ramai pejuang hak asasi manusia di seluruh dunia menggesa agar anugerah Nobel beliau ditarik balik, dan ada yang mengatakan bahawa perjuangan beliau selama ini adalah bersifat kepentingan peribadi semata-mata.

9) Kalau anda berjalan-jalan di China, dan berhajat untuk membuka Google sambil mencari maklumat tentang makanan, tempat berjalan dan bersiar-siar, hentikan niat anda. Walaupun dikenali sebagai negara yang besar dan terbuka, tetapi laporan Amnesty International mendapat China mempunyai tahanan yang paling ramai terdiri daripada wartawan dan pengguna internet. Google, Facebook, Twitter, Instagram dan Youtube dan banyak lagi. Beberapa laman internet antarabangsa seperti Yahoo juga harus mengikut akta kawalan internet yang dikawal dan ditapis oleh kerajaan China untuk memboleh mereka beroperasi di China. Penduduk di China banyak menggunakan media sosial tempatan seperti Weibo, Baidu, Taobao, QQ, Sina, Sohu, and Ctrip. Sekatan ini terkenal dengan jolokan The Great Firewall of China.

10) Dua watak filem dan pejuang hak asasi terkenal, iaitu Mulan (pejuang hak wanita) dan Robin Hood (pejuang hak orang miskin dan tertindas) sebenarnya boleh dikatakan tidak pernah wujud di atas bumi ini. Daripada beberapa kajian yang dijalankan mendapati tiada maklumat lengkap dan menyeluruh dijumpai terhadap kedua-dua watak ini, bahkan tidak dapat dikesan susur galur keluarga mereka sehingga sekarang. Muncul pelbagai teori tentang identiti asal dan nama samaran yang digunakan oleh mereka, namun sehingga kini kedua-duanya tidak dapat dipastikan sama ada pernah hidup atau tidak di dunia ini.

11 ) Sebagaimana yang pernah ditulis oleh sebahagian admin TP sebelum ini, walaupun Adolf Hitler dikenali sebagai diktator kejam dan orang yang sangat tegar melanggar hak asasi manusia dengan memulakan perang yang mengorbankan sehingga 85 juta orang, serta melaksanakan holocaust sehingga mengorbankan ribuan penduduk berketurunan Yahudi dari seluruh pelusuk Eropah, namun ramai tidak mengetahui bahawa beliau pernah jatuh cinta dalam diam terhadap seorang wanita berketurunan Yahudi bernama Stefanie Isak. Namun Hitler tidak pernah berani meluahkan perasaan beliau terhadap wanita ini. Mungkin perang besar berlaku akibat cinta yang tidak kesampaian? Dahsyat betul kuasa cinta ya?

11 fakta yang dikemukakan di sini merupakan sedikit daripada pelbagai lagi fakta-fakta pelik dan menarik yang berkaitan dengan hak asasi manusia. Mungkin kita bersetuju atau tidak dengan perkara yang berlaku, namun apa yang penting adalah mengambil pengajaran dan beruasaha mempertahankan keadilan dan hak terhadap sesama manusia tanpa mengira agama, umur, jantina, asal dan sebagainya selagi ia tidak melanggar undang-undang dan batas etika manusia. Mungkin anda semua mempunyai dan menjumpai banyak lagi fakta-fakta menarik tentang hak asasi manusia, boleh kongsikan dengan kami di ruangan komen?


Aqiqah Telah Dilaksanakan Sebelum Datangnya Islam

Kegembiraan bagi setiap ibu bapa ialah apabila mereka mendapat cahaya mata. Dan sebagai tanda kesyukuran tidak terhingga kepada Ilahi, agama menganjurkan penganutnya melakukan aqiqah untuk si anak yang baru lahir.

Dalil bagi perbuatan berkenaan dinyatakan dalam satu hadis Rasulullah s.a.w mafhumnya :

“Setiap kelahiran bayi itu tertebus dengan aqiqahnya yang disempurnakan (sembelihan) untuknya pada hari ketujuh, dan dicukur rambutnya serta diberikan namanya.” (Riwayat Tirmidzi dan Ahmad)

Apakah aqiqah diamalkan oleh masyarakat Arab Jahiliah sebelum kedatangan Islam? Jawapannya semestinya ya.

Bagi mereka yang mendapat anak buat kali pertama, maka mereka akan melakukan aqiqah iaitu upacara menyembelih seekor kambing dan darahnya dilumurkan ke kepala anak tersebut.

Manakala aqiqah pula ialah untuk meraikan kelahiran anak lelaki. Malah, mereka berasa sangat bangga dan gembira dengan kelahiran anak lelaki sehingga mereka sanggup merayakannya secara besar besaran dengan menyembelih dua ekor kambing.

Hal ini pernah dinyatakan seorang sahabat bernama Buraidah bin al-Hushaib r.a dalam satu hadis riwayat Imam Abu Daud mafhumnya :

“Adapun ketika zaman Jahiliyah, apabila salah seorang antara kami mempunyai anak lelaki, maka ia akan menyembelih seekor kambing dan darah sembelihannya itu akan dilumurkan ke kepala anak tersebut.

“Tetapi setelah Allah mendatangkan Islam, kami menyembelih kambing, mencukur rambut anak tersebut dan melumur kepalanya dengan minyak wangi.”

Hadis ini jelas membuktikan aqiqah sudah lama diamalkan sejak dahulu lagi. Namun selepas kedatangan Islam, amalan tradisi ini tetap diteruskan oleh Nabi Muhammad s.a.w tetapi disucikan daripada sebarang bentuk kesyirikan.

Hukum melaksanakan aqiqah ialah sunat muakkad dengan dua ekor kambing untuk anak lelaki. Manakala aqiqahuntuk anak perempuan pula ialah seekor kambing.

Proses sembelihan aqiqah seeloknya dilakukan oleh pemilik haiwan berkenaan tetapi boleh juga diwakilkan kepada orang lain sebagai tukang sembelih.

Tiga golongan yang dituntut melakukan aqiqah  mengikut keutamaan ialah:

Waktu terbaik untuk melakukan aqiqah ialah pada hari ketujuh, hari ke-14 dan hari ke-21 kelahiran bayi. Ini berdasarkan hadis yang dinyatakan di atas.

Sheikh Arshad al-Banjari dalam kitabnya Sabil al-Muhtadin berpandangan sekiranya seseorang itu terlepas melakukan aqiqah pada hari ketujuh kelahiran bayi, maka seeloknya dilakukan pada hari ke-14, hari ke-21 (jika terlepas hari ke-14) dan selang tujuh hari berikutnya.

Kebiasaannya ibu bapa tidak berkesempatan untuk melakukan aqiqah dalam tempoh 21 hari dek kesibukan menyambut cahaya mata. Tapi ibu bapa tidak perlu bimbang, banyak sahaja servis aqiqah online yang boleh ditempah secara atas talian sahaja sekarang.

Contohnya Aqiqah Centre menyediakan khidmat Aqiqah serendah RM499 sahaja dan tempahan mengambil masa tidak sampai 10 minit. Kurang kerisauan ibu bapa kerana sudah tertunai satu tuntutan dan hak anak.

Imam Malik, Imam as-Syafii, Imam Ahmad dan jumhur ulama berpendapat aqiqah dianggap sah dengan penyembelihan haiwan ternakan empat kaki seperti unta, lembu, kerbau, kambing dan biri-biri sebagaimana ibadat korban.

Namun, dibolehkan juga seekor unta atau seekor lembu dikongsi sehingga tujuh orang walaupun ada bahagian lembu atau unta itu tidak diperuntukkan untuk ibadat berkenaan.

Tetapi perbuatan tersebut tidak digalakkan berikutan aqiqah itu dituntut dilaksanakan pada seekor haiwan yang lengkap sempurna, seperti mana yang dilakukan Rasulullah s.a.w semasa membuat aqiqah untuk dua cucunya itu.

Lembu yang dibeli untuk ibadah aqiqah mestilah berumur lebih dua tahun, tidak sakit, tidak cacat, tidak kurus, tidak buta dan tidak bunting. Manakala kambing pula cukup umurnya mengikut ketentuan syarak.

Aqiqah boleh dibuat pada bila-bila masa dan tidak dihadkan waktu tertentu seperti ibadat korban.

Bila hendak mengagihkan daging aqiqah, lebih afdal sekiranya ia dimasak terlebih dahulu sebelum diagihkan sama ada orang miskin atau orang kaya.

Sebab itu di Aqiqah Centre, kambing disembelih di kota suci Mekah kemudian dimasak dan diagihkan kepada umat Islam khususnya faqir miskin dan asnaf di sana.

Untuk maklumat lebih lanjut berkaitan Aqiqah Centre, anda boleh layari https://aqiqahcentre.com atau hubungi 018-3820779.

Antara tawaran menarik daripada mereka adalah rakaman video sembelihan dengan sebutan nama anak serta sijil ukiran kayu premium percuma bernilai RM40.


Kisah Melayu-Islam Mempertahankan Akidah Natrah

Selalunya apabila melibatkan persoalan bangsa Melayu, mesti kes Hang Tuah dan Hang Jebat akan naik. Bagi saya, kisah ini sangat overrated. Kes Natrah ini sebenarnya yang saya anggap sama berat dengan Tuah-Jebat. Kisah Melayu Perlembagaan pertama.

Kisahnya bermula pada tahun tahun 1942,
di mana seorang wanita bernama Adeline Hertogh telah menyerahkan anak
perempuannya bernama Maria Hertogh kepada Che Aminah, seorang peniaga kain di
Jawa. Hal ini kerana Belanda sedang bergelut dengan Jepun demi kawasan Tanah
Jawa pada zaman perang dunia kedua, dan ayah Maria (Sarjan Hertogh) telah pun
ditawan pada masa berkenaan.

Maria kemudiannya diberi didikan Islam dan adat Melayu dan namanya ditukar kepada Natrah. Dia dan Che Aminah kemudiannya berpindah ke Kampung Banggol, Kemaman, Terengganu kerana risaukan keselamatan Natrah dek api Revolusi Nasional Indonesia yang sudah tersebar luas. Sekalipun Natrah mengamalkan gaya hidup Melayu, itu tetap tak mengubah fakta bahawa dia merupakan ‘orang putih/Belanda’ yang dibenci rakyat di situ.

Kebetulan pada tahun 1945, Sarjan
Hertogh dilepaskan dari tahanan dek perang sudah hampir tamat.
Walaubagaimanapun, dia dan Adeline gagal menemui Natrah mahupun Che Aminah.
Oleh kerana buntu, mereka kembali ke Belanda dan menggunakan saluran kerajaan
Belanda demi mencari Natrah. Pada tahun 1949, mereka berjaya menjejaki kampung
yang didiami Che Aminah dan Natrah. Bermula dari sini, konflik Natrah bermula.

Pada mulanya, Che Aminah membawa Natrah ke Singapura untuk mempertemukan Natrah dengan bapa kandungnya (12 April 1950). Namun, ia menjadi meleret apabila Ketua Hakim Mahkamah Singapura mengarahkan Natrah (22 April 1950) dihantar ke Jabatan Kebajikan Masyarakat Singapura dan kemudiannya, York Hill, Singapura. Ketika perkara ini berlaku, Natrah direkodkan mengatakan:

“Aminah ialah ibu saya. Dialah yang menyayangi saya dan menjaga saya.”

Natrah kemudiannya memandang Che Aminah dan berkata, “Mak, mak sayang Natrah tak? Kalau sayang, jangan tinggalkan Natrah. Natrah tak nak ikut pegawai ni (merujuk pegawai Kedutaan Belanda).”

Perkara ini sekaligus menyebabkan Che Aminah mencari khidmat guaman bagi menuntut kembali Natrah melalui Mahkamah Rayuan. Peguam belanya pada waktu itu ialah Encik Ahmad Ibrahim. Oh ya, simpan nama ni dalam kepala anda sebab beliau akan jadi orang penting berpuluh tahun kemudian. Akan diceritakan nanti. Pada 28 Julai 1950, Che Aminah berjaya mendapatkan hak penjagaan Natrah. Beberapa hari sebelum itu, Natrah dilaporkan tertekan dengan pengasingan berkenaan,

“Saya menangis selama tiga hari sepanjang berada di York Hill. Pada waktu itu, Hari Raya Puasa baru lepas disambut. Saya meminta pegawai di situ untuk melepaskan saya untuk menyambut Eid di rumah tapi dihalang. Mak ada datang berjumpa dengan saya pada awal Eid. Mak membawa kek dan jeli dan pada keesokan harinya (Eid), saya tak mampu nak tahan menangis lagi. Saya rindukan rumah.”

Oleh kerana takutkan perkara ini berulang
kembali, Che Aminah memutuskan untuk mengahwinkan nikah gantung Natrah dengan
anak sahabatnya, Encik Mansoor Adabi, seorang guru berusia 21 tahun. Menurut
sumber akhbar, Natrah dan Mansoor mengatakan ia adalah cinta pandang pertama. Natrah
mengatakan Mansoor juga merupakan gurunya, dengan nada malu-malu. Dengan
berlakunya perkahwinan ini, sepatutnya hak penjagaan Natrah akan menjadi sukar
untuk direbut oleh pasangan Hertogh.

Walau bagaimanapun, ibu bapa Natrah bertindak pantas dengan menuntut Natrah bukan di atas kapasiti hak penjagaan anak, tapi di atas kapasiti pernikahan tersebut sebagai gagal, null and void. Puncanya? Mansoor berumur 22 tahun dan Natrah berumur 13 tahun. Tepat tanggal 13 November 1950, sekali lagi hak penjagaan Che Aminah ditarik dan diberikan kepada biarawan Katolik. Kes ini mula menjadi popular dalam kalangan Muslim dunia di mana ia diketahui sejauh Arab Saudi dan Pakistan. Dana dan persatuan Islam mula bergiat aktif dalam menyokong perjuangan Natrah. Hal ini menjadi semakin teruk apabila akhbar Singapore Tiger Standard menunjukkan gambar Natrah berlutut di hadapan patung Virgin Mary. Ini sekaligus mencetuskan provokasi antara golongan Muslim dan penjajah kolonial.

Perkara ini menyebabkan ibu kandung
Natrah untuk bergegas bertemu Natrah dari Belanda ke Singapura. Dalam
perjumpaan tersebut, puan Adeline menegur perangai Natrah yang tak mahu
berjumpa dengannya. Natrah membalas dengan mengatakan dia tak mahu berpisah
dengan Mansoor. Juga, dia tak pernah meminta ibu kandungnya datang berjumpa
dengannya. Mereka berdua bergaduh dengan puan Hertogh memujuk Natrah kembali
dan Natrah membangkang keras.

“Saya dilahirkan sebagai seorang Islam. Saya telah membuat keputusan ini dan akan kekal dengan suami saya sehingga mati.”

Kemudiannya puan Hertogh cuba untuk
mencium Natrah, namun Natrah berpaling sambil memeluk Che Aminah. Peristiwa ini
memberi tamparan besar kepada puan Hertogh dan dia berlalu edar dari bilik
pertemuan ini dalam keadaan menangis.

Kes rayuan kedua ini bermula beberapa hari selepas penahanan Natrah dan pada 12 Disember 1950, pasangan Hertogh memenangi kes ini. Menurut hakim kes berkenaan, Justice Brown, pernikahan Natrah dan Mansoor ini gagal kerana tidak mencapai umur minimum pernikahan. Bagi wilayah British dan Belanda umur pernikahan minimum ialah 16 tahun. Juga, sistem perundangan Belanda anak-anak di bawah 16 tahun adalah di bawah tanggungjawab ibubapa kandungnya. Ini juga membawa point bahawa Natrah merupakan di bawah tanggungan Gereja Katolik kerana dia sempat dibaptiskan semasa kecil. Hakim Brown mengatakan kes hak penjagaan ini sebagai paling rumit sebab beliau merasakan kedua-dua pihak ni betul. Sebagai hakim, dia sebenarnya mempercayai keputusan untuk memberikan hak penjagaan kepada Che Aminah adalah benda betul kerana ia membahagiakan Natrah. Tapi pada masa yang sama, ini tak bermakna hidup bersama pasangan Hertogh tak membahagiakan Natrah. Juga, permasalahan pernikahan Natrah-Mansoor.

Keputusan ini sekaligus mencetuskan Rusuhan Natrah oleh penyokong Che Aminah di situ kerana mengetahui nasib Natrah yang bakal dimurtadkan. Seramai 18 orang mati dan 200 orang lagi cedera parah. 5 orang pemimpin rusuhan ini ditahan British dan dijatuhkan hukuman mati. Hal ini menyebabkan Tunku Abdul Rahman sendiri terpaksa turun dari Malaya untuk memujuk British supaya meringankan hukuman berkenaan. Dek tekanan tersebut, hukuman mereka diringankan kepada penjara seumur hidup. Mereka yang ditahan ini merupakan wartawan yang merupakan rakan rapat Dr. Burhanuddin Helmy.

Serentak dengan hal ini, Natrah dibawa pantas ke pulau St. John, Singapura sebelum dibawa ke Belanda. Kehidupannya dikawal ketat oleh polis Belanda kerana takut diculik. Awal keberadaannya di sana, Natrah masih lagi mengamalkan gaya hidup Melayu Islam seperti solat 5 waktu dan memilih nasi berbanding diet Barat. Natrah juga mula berutus surat kepada Mansor hingga mereka tua. Namun pada Mac 1953, Natrah mengutus surat kepada Mansur yang meminta supaya jangan berutus surat lagi dan melupakannya. Dia telah memeluk agama Kristian Katolik dan menggunakan nama Maria Bertha Hertogh. Hal ini sekaligus menyebabkan Mansor kecewa dan akhirnya menghentikan sebarang usaha untuk mendapatkan Natrah. Dia kemudiannya berkahwin dengan anak muridnya sendiri.

Realitinya, surat itu bukan berasal daripada Natrah. Ia adalah palsu. Ini dapat dilihat jelas dalam telegram 26 Januari 1956 yang mengatakan Natrah mahu kembali kepada Mansor. Namun, Natrah akhirnya berkahwin dengan seorang askar Belanda, Johan Wolkenfelt beberapa bulan selepas itu. Mereka kemudiannya berutus surat tentang kehidupan keluarga masing-masing.

Pada tahun 1975, sebuah dokumentari
berkenaan tragedi Natrah telah dirakamkan. Perkara ini meninggalkan kesan yang
sangat mendalam dan pada tahun berikutnya, dia cuba untuk membunuh Johan.
Disebabkan percubaan ini tak pernah menjadi, Natrah tidak dihukum dan tak
selepas itu, mereka bercerai. Pada tahun yang sama, Che Aminah meninggal dunia
pada usia sekitar 70 tahun. Beberapa tahun kemudian, Natrah berkahwin dengan
Tom Ballermans sebelum bercerai 4 tahun kemudian.

Pada tahun 1998, Natrah sempat melawat kakak angkatnya, Kamariah di Kemaman, Terengganu. Menariknya, Kamariah juga seperti Natrah, orang Melayu tak berdarah Melayu. Dia merupakan orang Jepun. Pertemuan mereka ini adalah sangat emosianal dek terpisah selama 48 tahun, dan juga pertemuan terakhir mereka kerana Kamariah akhirnya meninggal dunia kerana leukimia. Pada tahun 2009, Natrah akhirnya meninggal dunia pada usia yang  lebih kurang dengan Che Aminah, sekitar 70-an, oleh penyakit yang sama seperti kakaknya, yakni leukimia.

Tragedi ini sebenarnya boleh dielakkan sekiranya Natrah dan Mansor dinikahkan di Malaya. Singapura merupakan tanah jajahan British, dan Malaya cuma protektorat British. Perundangan yang terpakai di situ ialah perundangan syariah negeri. Juga, sekiranya ia merupakan nikah sebenar dan Natrah hamil, ini akan menyukarkan lagi tuntutan pasangan Hertogh.

Persoalan identiti Melayu di sini ialah berkenaan apa yang menjadikan orang melayu itu, Melayu? Dalam kisah Tuah-Jebat, kita dihidangkan dengan permasalahan falsafah keadilan. Dalam kisah Natrah, kita dihidangkan dengan persoalan konstruk sosial bangsa. Menurut konteks sekarang, orang Melayu ialah keturunan pelayar purba Austronesia yang memeluk agama Islam dan mengamalkan adat Melayu. Natrah dan Kamariah pula merupakan keturunan Indo-Eropah dan Japonic, tapi memeluk Islam dan mengamalkan adat Melayu. Jadi, adakah mereka ni tetap merupakan orang Melayu? Adakah konsep bangsa ni merupakan konstruk sosial? Kalau ya, kenapa kita masih ada konsep rumpun? Itu tak masuk lagi permasalahan keadilan dalam hak ibubapa.

Oh ya, tragedi ini juga memberi kesan yang mendalam kepada negara kita. Pada tahun 1988, kuasa mahkamah sivil telah dipisahkan dengan mahkamah Syariah melalui pindaan Perlembagaan. Cuba teka siapa yang jayakan benda ni? Ya, beliau ialah encik Ahmad Ibrahim. Pada masa tersebut, beliau dikenali sebagai Tan Sri Prof. Emiritus Ahmad Ibrahim. Beliau merupakan pengasas fakulti undang-undang di Universiti Malaya. Bagi pelajar UIA, mungkin anda pernah dengar nama AIKOL, yakni nama kuliyyah perundangan. Ya, kulliyah tersebut dinamakan sempena beliau sebagai pengasasnya. Ahmad Ibrahim Kulliyah of Law.

Bagi saya, tragedi ini perlu diingati oleh rakyat Malaysia dan Melayu umumnya sebagai relik klasik permasalahan keadilan. Kalaulah Che Aminah berjaya memenangi hak tersebut, barangkali Natrah hidup bahagia, sesuatu yang cuba dicari oleh Natrah di Belanda. Mungkin juga dia tak perlu menangis teringatkan cinta pertamanya, Mansor walaupun telah berusia lebih 50 tahun. Namun, takdir tak mengatakan begitu. Akhirnya, kedua-dua Natrah dan Che Aminah meninggal dalam keadaan hati yang sedih dan terluka.

RUJUKAN:


Kisah James Brooke dan Raja Mongkut

Ada beberapa hantaran panas di fb minggu lepas tentang sebahagian penduduk Sarawak yang dikatakan mengagungkan James Brooke dan menidakkan sejarah Melayu dan kuasa serta pengaruh kesultanan pada era sebelumnya.

Aku baca jer lah sebab pada pendapat aku pribumi Sarawak lebih layak dan berhak nak menjawab dan menangkis tohmahan-tohmahan ni, dan sesungguhnya mereka menjalankan tugas dan tanggungjawab itu.

Lagipun aku malas nak komen siapa James Brooke dan apa stereotaip beliau tentang masyarakat ‘kulit kuning dan coklat’ Asia Tenggara ni sebab dah banyak orang tulis.

Tapi tadi lalu lagi hantaran pasal benda alah ni. Eh! Dalam hati aku kata,

‘Ghoplah jingga yang agungkan James Brooke ni tau ka lahabau ni pikiaq apa pasai depa?’

Jadinya, posting ni khas untuk pengagung James Brooke yang tak sedar diri. Aku petik satu peristiwa yang berlaku di Siam… ya, di Siam, bukannya di Sarawak. Renungkanlah apa yang James Brooke fikir tentang kamu, kamu dan aku yang kulit tak berapa nak putih ni.

Tersebutlah kisah…

Raja Mongkut (Rama IV) adalah antara raja dinasti Chakri yang hebat selain daripada Raja Chulalongkorn. Dia ni bukan raja biasa-biasa. Sebelum Chulalongkorn, Raja Mongkutlah yang membangunkan Siam. Beliau menghabiskan masa mudanya sebagai sami, petah bercakap dalam bahasa Inggeris, menulis dalam bahasa Inggeris, gemarkan hasil seni barat, malah kerajaannya ditadbir mengikut olahan barat.

Setahun sebelum Raja Rama III mangkat, James Brooke dapat satu idea baik punya.

James Brooke merasakan Raja Mongkut, pengganti Rama III ni boleh makan, jadinya dia menulis sepucuk surat kepada kerajaan Inggeris. Apa yang ditulisnya? Baca petikan ini…

“As we have delayed for thirty years doing anything, that in the course of this policy we may well wait until the demise of the King brings about a new order of things. Above all, it would be well to prepare for the change, and to place our own king on the throne, and the king of our choice is fortunately the legitimate sovereign… [who] is now a priest, and a highly accomplished gentleman for a SEMI-BARBARIAN. He reads and writes English– the latter in the way you may judge of– is instructed in our astronomy and has a very high opinion on our arts, learning and government. This prince we ought to place on the throne, and through him we might, BEYOND DOUBT, GAIN ALL WE DESIRE.”

Terjemahannya? Lebih kurang macam ni lah bahasa pasarnya.

“30 tahun dah cuba macam-macam, haram tak jadi apa. Apa kata tunggu sat, tunggu Raja Rama III ni mati. Nanti yang ganti dia ni kita boleh makan punya. La ni dia tok sami, tapi oklah untuk BANGSA SEPARUH GASAR ni. Dia ni boleh cakap English, tulis English, suka seni Barat… kerajaan dia pun tadbir ikut cara kita. Mamat nilah yang kita nak naik takhta. Melalui mamat nangoi ni nanti, TANPA RASA WAS-WAS, KITA PASTI DAPAT APA KITA NAK”

Kalau Raja Mongkut yang boleh reka sejarah bangsa Tai tu pun dia panggil SEPARUH GASAR… u guys smart aleck ni apa agaknya si opportunist James Brooke gelar??

Bahagian akhir tu lagi best, tanpa was-was, kita akan dapat apa kita nak. Tak sangka aku, dengan golongan pendek akal zaman moden ni, James Brooke masih dapat apa dia nak walaupun la ni dah tahun 2017.

Tak payahlah nak diagung-agung sangat si James Brooke tu. Dia bukan pandang kat kita pun…

Cintailah orang macam Rentap dengan Rosli Dhobi tu lagi bagus. Takkan itu pun abang nak ajar…


Prasasti Kedukan Bukit, Artifak Tertua Bahasa Melayu

Prasasti Kedukan Bukit ditemui di Kedukan Bukit, Kota Palembang, Sumatera Selatan, atau lebih tepat lagi di tebing Sungai Tatang. Prasasti ini merupakan salah satu bukti terkenal Kerajaan Sriwijaya dan bukti kelahiran Kerajaan Sriwijaya. Ditulis dalam Bahasa Melayu Kuno bertulisan Pallava. Artifak ni ditemukan pada 29 November 1920 oleh C.J. Batenburg.

Prasasti Kedukan Bukit merupakan peninggalan Raja Dapunta Hyang atau juga dikenali sebagai Raja Sri Jayanasa. Beliau ialah raja pertama dan pengasas Kerajaan Sriwijaya. Dalam prasasti yang berbentuk seperti telur besar ini tertulis tentang peristiwa kelahiran Kerajaan Sriwijaya.

Peristiwa yang diceritakan di dalam prasasti tersebut ialah Dapunta Hyang menaiki sebuah perahu menuju kuil Buddha dalam rangka merayakan Waisak. Setelah kedatangan pertamanya, Dapunta Hyang datang lagi sebulan kemudian dengan membawa 20,000 pasukan. Kemudian, beliau akhirnya mengasaskan sebuah Kerajaan bernama Sriwijaya di Palembang.

Maksud daripada isi prasasti yang ditulis dalam Bahasa Melayu Kuno menyatakan pada tanggal 11 Waisaka 604, Dapunta Hyang, Raja Sriwijaya, menaiki perahu suatu tempat untuk bertemu para pasukannya yang baru saja menaklukkan Minanga. Pada tanggal 7 Jesta, Dapunta Hyang membawa pasukannya dari Minanga kembali ke ibu kota dengan perasaan sukacita. Setelah tiba di ibu kota, Dapunta Hyang memberi perintah untuk membangun sebuah vihara sebagai bentuk rasa syukur dan kegembiraan atas kemenangan pasukannya.

Selain Prasasti Kedukan Bukit, Kerajaan Sriwijaya juga memiliki banyak tinggalan prasasti yang lain seperti Prasasti Telaga Batu, Prasasti Talang Tuo, Prasasti Karang Berahi dan lain-lain lagi.

Oleh: Azizul Farhan

Sriwijaya, sebuah kerajaan Melayu yang menjadi bukti kemajuan dan ketamadunan bangsa Melayu. Dapatkan RAHSIA EMPAYAR MELAYU SRIWIJAYA dengan potongan harga sempena Jualan PASCA PBAKL di: https://bit.ly/3m2PgVD


Rangkaian Jalan Perkuburan 4,500 Tahun Ditemui Di Arab Saudi

Baru-baru ini, pengkaji arkeologi dari University of Western Australia menemui rangkaian jalan perkuburan di wilayah-wilayah gurun sekitar Semenanjung Tanah Arab. Kesemua 18,000 kubur yang ditemui dikatakan wujud sejak Zaman Gangsa atau lebih tepat, 4,500 tahun.

Rangkaian jalan perkuburan ini menjangkau sehingga ribuan batu menerusi tinjauan pasukan pakar sekitar al-Ula dan Khaibar, Arab Saudi. Kubur-kubur ini terdiri daripada timbunan batu kecil sebagai penanda seseorang atau kumpulan kecil individu dikebumikan. Kubur-kubur ini turut dikenali sebagai kubur loket kerana bentuknya menyerupai barang kemas yang diikat pada rantai.

Selain berperanan sebagai laluan ke kawasan-kawasan perkuburan lama, ia turut berperanan sebagai koridor penyambung oasis dan padang rumput bagi pengembala kambing biri-biri dan unta. Daripada 18,000 buah kubur yang ditemui, hanya 80 sahaja yang diekskavasi atau diambil sampel. Ada yang percaya sesetengah kubur ini berperanan sebagai memorial bagi mengingati orang yang  telah tiada atau untuk tujuan ritual yang tidak diketahui.

Rangkaian jalan perkuburan ini dikesan menerusi imej-imej satelit, gambar udara yang diambil dari helikopter, tinjauan lapangan dan ekskavasi. Bagi penulis kajian Dr Matthew Dalton, beliau percaya kawasan ini diketahui oleh penduduk tempatan sejak ribuan tahun lalu. Tetapi skala sebenar rangkaian jalan ini hanya diketahui menerusi imej-imej yang diambil daripada satelit.

Tambah Dr Dalton lagi, rangkaian jalan perkuburan ini merupakan lebuh raya utama yang digunakan penduduk ketika itu. Kewujudan rangkaian laluan ini menunjukkan penduduk Semenanjung Tanah Arab mempunyai kesalinghubungan ekonomi dan sosial yang lebih erat pada era tersebut – satu perkara yang mengejutkan komuniti arkeologi.

Antara oasis-oasis utama yang menjadi tumpuan penduduk ketika itu ialah oasis sekitar Khaibar, Tayma dan al-Ula. Jalan-jalan yang tidak menonjol akan diserap kembali menjadi sebahagian daripada persekitaran. Ini menunjukkan laluan ini digunakan oleh pengembala haiwan domestik ke padang rumput berhampiran selepas hujan turun.

Tambah Dr Dalton, kawasan oasis sebegini merupakan kawasan di mana kepadatan kubur-kubur lama ini tertumpu. Dengan bilangan kubur Zaman Gangsa yang dibina sekitarnya, ini menunjukkan populasi ketika itu sudah mula menetap secara kekal di kawasan sebegini. Kesemua dapatan pasukan Dr Dalton diterbitkan dalam jurnal The Holocene.

RUJUKAN

Chadwick, J. (2022, 17 Januari). Vast 4,500-year-old highway network of ‘funerary avenues’ stretching for thousands of miles and lined with Bronze Age tombs is uncovered in Saudi Arabia. Daily Mail.

Sumber gambar: Suruhanjaya Diraja al-Ula.


Sebelum PBB, Dunia Ada “League Of Nation”

Sebelum Pertubuhan Bangsa-Bangsa Bersatu (PBB) ditubuhkan pada 24 Oktober 1945, masyarakat dunia pernah dipimpin oleh sebuah Pertubuhan Antarabangsa yang dikenali sebagai Liga Bangsa atau ‘League of Nations’ (LoN), selama lebih 25 tahun.

Menurut rekod sejarah, ‘League of Nations’ telah diasaskan pada 10 Januari 1920 sejurus selepas tamatnya era Pe-rang Dunia Pertama (WW1), yang berlangsung lebih daripada empat tahun, iaitu pada 28 Julai 1914 hingga 11 November 1918.

Semuanya bermula seawal bulan Januari tahun 1918 lagi, menerusi ucapan yang disampaikan oleh Presiden Amerika Syarikat ke-28, iaitu Presiden Woodrow Wilson yang telah memuatkan idea-idea keamanannya di dalam kerangka ucapan 14 perkara (Fourteen Points).

Menjelang bulan Disember tahun 1918, idea yang dikemukakan Wilson kemudiannya diterjemahkan kepada suatu bentuk perjanjian atau ‘treaty’ di peringkat antarabangsa, yang dikenali sebagai ‘The Treaty of Versailles’. Perjanjian ini ditandatangani pada 28 Jun 1919, sewaktu Persidangan Keamanan Paris (Paris Peace Conference).

Namun begitu, idea Wilson tidak diterima oleh sebahagian besar ahli-ahli politik Amerika Syarikat yang mewakili suara rakyatnya. Wilson hanya sempat menjadi ‘arkitek’ yang membantu penubuhan LoN, tanpa keberadaan negaranya sendiri sebagai salah sebuah negara anggota LoN yang utama.

Ketiadaan negara kuasa besar seperti Amerika Syarikat tidak menghalang negara-negara ‘pemenang’ WW1 yang lain, yang berpusat di Benua Eropah seperti British, Perancis, Itali, dan Belgium, untuk meneruskan agenda ‘New World Order’ (bukan teori konspirasi) pasca WW1.

Mereka ingin membentuk satu orde dunia yang baharu, mengikut acuan barat yang kononnya mampu mengelakkan tragedi maha dahsyat seperti WW1, yang telah mengorbankan jutaan nyawa manusia tak kira bangsa mahupun latar belakang.

Pada 10 Januari 1920, ‘League of Nations’ secara rasminya dimasyhurkan sebagai organisasi antarabangsa menerusi persetujuan bersama di dalam prinsip asas LoN yang diterjemahkan sebagai ‘The Covenant of the League of Nations’. Ibu pejabat LoN terletak di wilayah Geneva, Switzerland.

Walau bagaimanapun, LoN secara jelas gagal menjalankan peranannya dengan efektif. Hal ini dikatakan demikian kerana, organisasi ini tidak memiliki keseimbangan dari sudut ‘pemusatan’ kuasa, memandangkan Amerika Syarikat dan Kesatuan Soviet tidak dapat ‘diikat’ secara rasmi.

Ketiadaan dua kuasa besar itu menjadikan LoN sebagai sebuah badan dunia yang tidak mampu berfungsi secara total dan adil, sehinggakan mereka gagal mengawal kebangkitan gerakan ‘Nazi’ pimpinan Adolf Hitler di Jerman, kerajaan ‘Fasis’ yang diketuai Benito Mussolini di Itali, serta Empayar Imperialis Jepun yang rakus ‘meratah’ bumi Asia Timur.

Kegagalan LoN telah membawa kepada tercetusnya Pe-rang Dunia Kedua (WW2), yang berlangsung pada 1 September 1939 hingga 2 September 1945. Pepe-rangan ini menandakan bahawa; LoN hanya gah pada namanya, tidak pada resolusi strategik yang mampu menjamin keamanan sejagat


Menjawab Kritikan Ustaz Abu Syafiq Kepada Ustaz Ebit Lew

Ada ustaz yang menghulurkan bantuan kepada orang miskin dengan menyewakan rumah untuknya. Orang itu sudahlah sakit. Ada pula cucunya yang agak ramai.

Tetapi, ada pula ustaz yang mengherdik perilaku ini sebagai riak. Kenapa begitu pula?

Dalam Surah Al-An’am ayat 147 yang bermaksud:

“Kemudian jika mereka mendustakanmu (wahai Muhammad) maka katakanlah: “Tuhan kamu mempunyai rahmat yang luas melimpah-ruah, dan azab seksaNya tidak dapat ditolak dari kaum yang berdosa.”

Islam mengajar kita yang kasih sayang Allah itu melebihi kasih sayang seorang ibu kepada anaknya.

Manusia akan sentiasa mendapat kerahmatan dari Allah dalam bentuk yang umum mahupun khusus. Umumnya, seperti rahmat oksigen yang kita hirup dan khusus pula, seperti nikmat Islam.

Dari awal penciptaan manusia, manusia menghadapi kesusahan menguruskan kehidupan. Maka dengan itu, Allah menurunkan kitabNya yang berbentuk panduan melalui utusanNya untuk disampaikan kepada sekalian manusia. Manusia lain pula perlu mengaplikasikan isi kandungan kitab itu semampunya.

Rasulullah itu diutuskan sebagai rahmat bagi sekalian alam menurut Surah Al-Anbiya ayat 107. Namun kenapa kita menjadi pelaknat? Pentakfir? Tukang hina? Tukang sebarkan fitnah? Mana pergi ilmu-ilmu yang selama ini kita pelajari daripada kitab-kitab muktabar? Mengapa ilmu-ilmu tersebut tidak mampu untuk menyelamatkan diri kita daripada akhlak buruk? Kerana adakah kita belajar untuk berdebat? Bukan untuk sebarkan kasih sayang dan bukan untuk membantu orang tertindas.

Tidakkah kita ingat yang khatib selalu mengulangi satu ayat dari Al-Quran yang mana solat itu mencegah daripada kemungkaran. Assolatatanha anil fahshaa iwal munkar. Apabila solat kita banyak rakaatnya namun masih tidak mencegahkan diri kita daripada berbuat kemungkaran. Sedarlah yang solat kita itu, ada masalah. Perlu dilihat kembali. Mungkin ada masalah pada pengamatan, kekhusyukkan atau rasa rendah diri bila berhadapan dengan Allah yang Maha berkuasa.

Dalam satu hadis riwayat Imam Muslim, Nabi bersabda:

“Perumpamaan seseorang Mukmin sesama Mukmin dalam hal saling mencintai, mengasihi dan menyayangi seumpama satu badan. Apabila ada salah satu anggota badan yang menanggung kesakitan, maka seluruh badannya akan turut terjaga (tidak akan tidur) dan terasa panas (merasakan sakitnya).”

Sepatutnya kita lagi membantu saudara kita yang membantu orang lain. Bukan mengkritik yang entah apa-apa. Kalau perkara itu sangat kritikal, itu lainlah cerita. Tetapi ini, bukan kritikal pun sehinggakan kita perlu untuk mengkritik dan menuduh individu tertentu sebagai riak dan sebagainya.

Ini hanya usaha peribadinya, sepatutnya disokong. Zahirnya terang terang nampak murni, kenapa tidak kita sokong dan bantu? Kalau kita kritik sekalipun, apa yang menyelesaikan masalah? Apa yang boleh selesai? Sekurang-kurangnya orang miskin itu sudah ada rumah sewa untuk menginap.

Agamawan perlu berhenti melakukan perbalahan yang tidak mampu untuk menyalurkan solusi yang praktikal. Agamawan perlu kreatif dan kritis dalam membantu ummah. Bukan lagi menyusahkan. Bila agamawan mengacah nak berbalah begini, masyarakat jadi pening. Seorang ini ustaz, seorang itu juga ustaz. Kenapa ustaz itu bantai ustaz ini? Apa salah ustaz ini? Lepas itu masyarakat yang pro kepada ustaz itu pula bergaduh dengan pengikut ustaz ini. Akhirnya, apa yang dapat diselesaikan? Tiada apa. Dapat tengok scene berbalah sajalah.

Agamawan kena sayang antara satu sama lain. Letakkan prasangka baik terlebih dahulu sebelum nak mengata itu dan mengata ini. Bukan rugi pun menyayangi orang. Ia membentuk interaksi antara agamawan dengan lebih harmoni. Nabi bersabda di dalam satu hadis riwayat Tirmidzi:

“Barang siapa tidak menyayangi manusia, Allah tidak akan menyayanginya.”

Mungkin kita ada masalah untuk berbalik kepada basic. Basic yang Islam itu agama kasih sayang. Berprasangka baik. Saling membantu. Bukan mengkeji. Bukan berburuk sangka. Basic yang Nabi Muhammad itu diutuskan untuk menyempurnakan akhlak.

Perbincangan yang kompleks itu akan jadi tidak praktikal apabila agamawan tidak berfikiran realistik yang lebih dekat kepada kelahiran solusi.

Lebih baik tak tahu banyak, tapi lebih menyelesaikan masalah berbanding dengan tahu banyak, tapi apa pun tak jalan.

Allah Maha Mengetahui hati manusia. Jangan judge benda yang kita tak mampu untuk baca. Berlagaklah seperti manusia biasa yang sepatutnya merendah diri kerana banyak kelemahan semulajadi.

Bukan berlagak seperti tahu semua benda dan cuba untuk mengkasta-kastakan manusia dengan tahap-tahap kemulian yang tertentu.

Doakan sama-sama Allah menerima amalan dia dan amalan kita. Apa kita boleh bantu, bantu. Kalau kita tak mampu nak bantu secara fizikal, doa.

InshaAllah.

RUJUKAN:

JAKIM. (2018). Kasih sayang pelengkap kesejahteraan. Retrieved from JAKIM : http://www.islam.gov.my/images/eKhutbah/1_syawal_Kasih_Sayang_Pelengkap_kesejahteraan.pdf

Kasih sayang dalam Islam dan dalilnya . (2020). Retrieved from Dalam Islam : https://dalamislam.com/akhlaq/amalan-shaleh/kasih-sayang-dalam-islam

The Mercy of Allah (God). (2020). Retrieved from Islamic Pamphlets : http://islamicpamphlets.com/the-mercy-of-allah-god

Artikel dikirimkan oleh Sadiq Salihoddin untuk The Patriots.


Bunga Seroja: Perkongsian Warisan Buddha Dan Tamadun Melayu

Malam ni sempena Hari Wesak, nak cerita pasal bagaimana bunga Seroja menjadi medium hubungkait orang Melayu dengan warisan purba dan kepercayaan konsep ketuhanan Buddha mereka di zaman Pra Islam, terutama ketika era Empayar Melayu Srivijaya.

Semasa zaman Pra Islam, orang Melayu ketika itu amat rapat dengan agama Buddha selain dari agama Hindu.

Malah, pasca kedatangan Islam sekalipun, banyak sekali warisan agama Buddha masih menjadi sebahagian dari asas dalam warisan seni dan kebudayaan Melayu.

Jika diperhatikan dengan teliti, motif ‘bunga Seroja’ atau ‘Lotus’ misalnya amat meluas menjadi hiasan dalam seni dan kebudayaan orang Melayu sehingga hari ini. Tetapi motif dan perlambangan Seroja dalam warisan seni dan kebudayaan Melayu ini sebenarnya berasal dari agama Buddha.

Lagenda terkenal dalam teks purba Sutra Seroja yang dimuatkan dalam kitab Mahayana menyatakan bahawa bunga Seroja tumbuh asalnya dari tempat Buddha berpijak dan menjejakkan kaki.

Seroja sejak itu menjadi simbol kesucian sifat kerana resam bunga itu tumbuh dari air dengan akarnya terbenam pada dasar yang berlumpur, namun bunganya sendiri menjauhi permukaan air dan lumpur melambangkan keinginan menjauhi maksiat dan kehinaan. Ia turut membawa maksud cahaya dan hidayah yang dibawa oleh Buddha dalam ajarannya.

Di kawasan pergunungan Tibet dan Nepal, yang terkenal dengan anutan Buddha dan dikatakan tempat kelahiran Gautama Buddha sering mengamalkan zikir khusus memuji Buddha dengan perlambangan bunga Seroja. Penganut Buddha di sana mempercayai bahawa Seroja adalah simbol kepada kebijaksanaan cara berfikir dan kemahiran yang dimiliki Buddha.

Asalnya, kebanyakan kerajaan-kerajaan Melayu beragama Buddha seperti Empayar Melayu Srivijaya. Hari ini, selepas orang Melayu rata-ratanya mendakap erat ajaran dan budaya Islam sebagai agama mereka, sifat syumul dalam Islam tidak pula menghalang penggunaan simbol seni dan budaya turun temurun orang Melayu melalui perlambangan Seroja ini.

Sejak menganut Islam, motif Seroja tidak ada lagi membawa mesej dan perlambangan spiritual Buddha sebaliknya diangkat menjadi inspirasi dalam perlambangan nilai-nilai moral yang dan keindahan flora dalam Alam Melayu.

Selagi ia tidak menyalahi hukum syarak dan membelakangkan ajaran melalui Islam yang dibawa oleh Rasulullah, Seroja kekal menjadi elemen penting dalam motif berkaitan seni dan warisan orang Melayu.

Motif Seroja hari ini banyak dapat dilihat pada pendokok keris, pending, ukiran pada tebar layar rumah tradisional Melayu, motif tenunan songket dan tekat Melayu dan banyak cap mohor pembesar Melayu, dengan kebanyakan memiliki kelopak Seroja, genap antara 8-12 bilangannya.

Malah, motif Seroja juga dapat dilihat pada makanan tradisional Melayu seperti kuih bakar dan bahulu hinggalah kepada sejenis kuih dengan nama kuih Seroja.

Asimilasi budaya dan warisan Buddha diserap menjadi sebahagian identiti warisan seni dan kebudayaan orang Melayu ini membuktikan betapa mudahnya orang Melayu menerima kebudayaan agama lain dengan lapang dada sekalipun Islam telah lama menjadi pegangan agama mereka, selagi ia tidak menyalahi syarak.

Perlambangan elemen flora yang menjadi pilihan utama dalam ajaran Islam berbanding motif fauna juga menjadi salah satu sebab mengapa motif Seroja kekal dalam dada orang Melayu.

Sifat keterbukaan orang Melayu inilah yang seringkali disalah anggap dan diambil kesempatan oleh orang lain, menzahirkan penghinaan mereka terhadap warisan seni dan kebudayaan orang Melayu.

Pada Hari Wesak ini sama-samalah kita meraikan persamaan yang wujud dalam kalangan kita berbanding berbalah tentang perbezaan yang wujud antaranya.

Seroja mekar kembangnya cantik,
Atas tasik tumbuh melata,
Memang Melayu bicaranya baik,
Tapi melawan andai dinista.

Gambar-gambar dalam artikel adalah sebahagian dari pameran di Muzium Negeri Terengganu, Bukit Losong, Terengganu, semuanya jelas menjadikan motif Seroja pada hiasan dan tempaannya.


Benua Yang Hilang Ditemui Selepas Hilang 40 Juta Tahun

Lebih 50 juta tahun lalu, wujud sebuah benua purba yang dipanggil Balkanatolia. Benua yang menghubungkan Asia dengan Eropah itu turut mempunyai haiwan-haiwan yang tidak pernah dilihat di kedua-dua benua berkenaan. Ini berdasarkan kajian yang diterbitkan dalam jurnal Earth-Science Reviews.

Kewujudan haiwan-haiwan ini  Balkanatolia terjadi akibat penurunan paras air laut dalam tempoh yang dikenali sebagai Grande Coupure – kira-kira 34 juta tahun lalu pada akhir epoch Eocene. Tetapi apabila mereka mengamati rekod fosil yang wujud di tenggara Eropah, spesies haiwan Asia ini telah wujud lima hingga 10 juta tahun sebelum peristiwa Grande Coupure.

Bagi mengisi kekosongan yang wujud pada garis masa yang membawa kepada Grande Coupure, mereka menyemak 31 fosil mamalia epoch Eocene yang ditemui di Semenanjung Balkan dan Anatolia. Kali ini, ia disemak dan digabungkan dengan data geologi. Hasil analisis mendedahkan sepanjang epoch tersebut, wujud sebuah benua lama yang kemudiannya diberi nama Balkanatolia.

Analisis fosil turut mendapati tikus Asia dan unkulat (haiwan berkaki empat dan mempunyai kuku kuda/lembu) telah mendominasi kawasan berkenaan lebih 40 juta tahun lalu. Antara haiwan yang menceroboh Balkanatolia sebelum epoch Eocene berakhir ialah haiwan persis badak sumbu, brontotheriidae. Bagaimanapun, haiwan ini pupus sebelum Grande Coupure berlaku.

Jadi, bagaimana Grande Coupure bermula? Ia bermula akibat peristiwa pengglasieran yang menyebabkan paras air laut menurun. Ini menyebabkan Balkanatolia disambungkan dengan Eropah menerusi jambatan darat. Ini membuka jalan kepada haiwan mamalia Asia meneruskan perjalanan ke sebelah barat dan menjadi punca kepupusan pelbagai spesies haiwan Eropah.

Perubahan ini berlaku secara dua peringkat. Haiwan-haiwan ini terlebih dahulu muncul di Balkanatolia dan menggantikan spesies haiwan asal di situ sebelum melakukan perkara sama di Eropah.

RUJUKAN

Taub, B. (2022, 22 Februari). Lost Continent Of Balkanatolia May Have Been A Battleground For Ancient Mammals. IFLScience.


Kesetiaan Kepada Maharaja Jepun Dalam Konteks Moden

Apabila
Tun Dr Mahathir Mohamad menggubal Dasar Pandang Ke Timur pada tahun 1980-an,
dasar ini bertujuan menggalakkan rakyat Malaysia meniru nilai-nilai murni
rakyat Jepun seperti prinsip kaizen (penambahbaikan berterusan), menepati masa,
rajin bekerja dan bersikap lemah-lembut. Tetapi ada satu nilai yang tidak
dimasukkan tetapi amat relevan dengan situasi hari ini iaitu kesetiaan yang
tidak berbelah-bahagi terhadap maharaja atau Yang di-Pertuan Agong (YDPA) dalam
konteks negara hari ini.

Peranan maharaja

Mungkin ada yang menganggap nilai sebegini tidak relevan dan tak perlu dimasukkan dalam DPT versi 3.0 ini. Tetapi seperti mana YDPA dan Majlis Raja-Raja Melayu (MRRM), maharaja merupakan tunjang utama sesebuah negara pada masa senang dan susah.

Dan seperti Malaysia, Jepun turut mengamalkan sistem raja berperlembagaan. Walaupun baginda merupakan ketua negara, Maharaja Jepun bukanlah panglima besar Pasukan Mempertahankan Diri Jepun (JSDF) seperti YDPA kerana peranan itu diisi oleh Perdana Menteri berdasarkan Akta JSDF 1954.

Dan bila mempertimbang soal lantikan Perdana Menteri, maharaja tidak mempunyai hak untuk menolak siapa calon Perdana Menteri dan Ketua Hakim Mahkamah Agung yang dicalonkan oleh Diet (Parlimen Jepun) dan perlu menerima cadangan mereka.

Sejarah Jepun menyaksikan peranan baginda sebagai ketua negara berbeza-beza mengikut tempoh. Ada sesetengah masa maharaja menjalankan peranan sebagai ketua negara dengan memainkan peranan simbolik seperti yang berlaku pada hari ini. Ada juga sesetengah masa di mana baginda langsung tidak berkuasa atau terjebak dengan pertelingkahan daimyo/shogun demi memulihkan semula kuasanya sebagai pemerintah utama Jepun.

Walaupun kebanyakan cubaan ini berakhir dengan kegagalan, usaha maharaja memulihkan semula kerajaan awam dan kuasanya hanya tercapai semasa era Meiji pada pertengahan abad ke-19. Sejarah ini turut menyaksikan permulaan kaitan baginda dengan istilah ketuhanan yang bermula pada abad ketujuh Masihi. Kaitan sebegini membolehkan maharaja digelar dewa hidup dan panggilan sebegini berterusan sehinggalah tamat Perang Dunia Kedua (WWII).

Sejarah maharaja

Gelaran maharaja itu sendiri dipinjam dari perkataan Cina dan ia diaplikasikan kepada pemerintah-pemerintah yang memerintah Jepun sebelum abad ketujuh dan kelapan Masihi. Berdasarkan cerita klasik Jepun yang direkodkan dalam Nihon Shoki, Jepun ditubuhkan oleh Maharaja Jimmu pada tahun 660 Sebelum Masihi (BC).

Tetapi berdasarkan pandangan ahli akademik Jepun, mana-mana maharaja yang disebut sebelum maharaja ke-15 Ojin dianggap satu legenda dengan Maharaja Anko dipersetujui ramai sebagai pemerintah pertama yang memerintah seluruh Jepun dari segi tarikh. Tetapi maharaja yang boleh diterima secara konvensyen dan ditarikhkan sebagai tidak tradisional bermula semasa era Maharaja Kanmu dari Dinasti Yamato yang memerintah dari 737 hingga 806 Masihi.

Sepanjang
sejarah Jepun menyaksikan enam keluarga bukan diraja yang mengawal maharaja
Jepun. Keluarga-keluarga ini ialah Soga (530-an – 645), Fujiwara (850-an –
1070), Taira (1159 – 1180), Minamoto (sebahagian dari Keshogunan Kamakura)
(1192 – 1333), Ashikaga (1336 – 1565) dan Tokugawa (1603 – 1867). Bagi setiap
shogun dari Minamoto hinggalah Ashikaga dan Tokugawa, mereka masih tetap perlu
mendapatkan pengiktirafan maharaja sebagai shogun yang masih dianggap sumber
kedaulatan walaupun kuasa mereka ketika itu terhad.

Bagaimanapun,
tempoh-tempoh ini turut menyaksikan cubaan maharaja mendapatkan semula
kekuasaan mereka di mana cubaan ini digagalkan oleh shogun yang berkuasa ketika
itu. Contoh perang yang tercetus antara shogun dengan maharaja ialah Perang
Jokyu yang meletus antara bekas maharaja Go-Toba dengan Keshogunan Kamakura.
Perang yang tercetus pada tahun 1221 menyaksikan cubaan baginda menggulingkan
Keshogunan Kamakura berakhir dengan kegagalan dengan Go-Toba sendiri dibuang
negeri ke Kepulauan Oki. Shogun juga bertindak menabalkan anak saudara baginda,
Go-Horikawa sebagai pengganti Maharaja Chukyo yang turut disingkirkan oleh
keshogunan yang sama.

Sementara
Pemulihan Kenmu pula berlaku semasa era pemerintahan Maharaja Kenmu dari 1333
hingga 1336 di mana baginda mahukan semula kekuasaan asalnya dan menamatkan
pemerintahan tentera di Jepun. Namun, kesilapan Kenmu yang bersikap pilih kasih
terhadap daimyo dan pembesar istana tanpa memperuntukkan apa-apa kepada kelas
samurai menyediakan asas kepada permulaan Keshogunan Ashikaga dengan Takauji
Ashikaga menjadi shogun yang pertama pada tahun 1338. Usaha ini merupakan usaha
terakhir mana-mana maharaja untuk mendapatkan semula kuasa mereka dan pemulihan
kuasa sebenar hanya berlaku semasa era Pemulihan Meiji.

Pemulihan Meiji

Semasa
Komodor Matthew Perry berlayar ke Teluk Edo (Teluk Tokyo) pada tahun 1853 dan
mahukan akses perdagangan ke Jepun, beliau tidak sedar permintaannya itu akan
mencetuskan revolusi yang membawa kepada kehancuran Keshogunan Tokugawa dan
kebangkitan semula kuasa maharaja. Tatkala itu, kelompok elit Jepun sedar
negara-negara Barat termasuk Amerika Syarikat amat maju dari segi teknologi
peperangan sekaligus memudahkan lagi usaha perluasan mereka di sebelah Timur
Jauh termasuk Jepun. Bohonglah jika pembesar-pembesar Jepun ini tidak tahu
nasib yang menimpa Dinasti Manchu di China yang kalah dalam Perang Candu
Pertama dengan Britain 14 tahun sebelumnya. Sesetengah memilih dasar buka pintu
tetapi bagi Tokugawa, itu juga alasan tepat untuk terus menutup pintu kepada
dunia luar.

13
tahun selepas itu, puak Satsuma dan Chosu membentuk pakatan strategik
menggulingkan Keshogunan Tokugawa dan mengembalikan kedudukan maharaja sebagai
ketua negara sebenar. Mereka merasakan dengan mengembalikan kedudukan Maharaja
Komei, ia dilihat strategi terbaik dalam memerangi kuasa-kuasa luar yang
mengintai peluang bertapak di Jepun. Tetapi hasrat mereka tidak kesampaian
apabila Komei mangkat pada Januari 1867 dan digantikan oleh Mutsuhito dengan
gelaran Meiji sebulan berikutnya. Tetapi tindakan mereka ini sudah pasti dicium
Yoshinobu Tokugawa dan berpotensi menjejaskan kedudukannya sebagai shogun.

Sembilan
bulan selepas Meiji menaiki takhta, Yoshinobu secara rasmi turun dari kedudukan
sebagai shogun dan menyerahkan kuasa pemerintahan kepada baginda. Tetapi
kawalan sebenar ke atas negara masih di tangannya dan bila Meiji mengeluarkan
dekri keluarga Tokugawa perlu dibubarkan, Yoshinobu mengarahkan
pengikut-pengikutnya bangkit dan mara ke Kyoto untuk menyingkirkan baginda.
Namun, rancangan tersebut dapat dihidu pakatan Satsuma-Chosu dan mencetuskan
Pertempuran Toba-Fushimi selama empat hari yang membawa kepada penamatan
kekuasaan keluarga Tokugawa. Walaupun ramai pembesar mengisytiharkan taat setia
mereka terhadap Maharaja Meiji, masih ramai yang enggan berbuat demikian dan
terus menentang tentera diraja dalam perang dikenali sebagai Perang Boshin.
Namun dengan kelengkapan tentera yang moden, tentera diraja meneruskan kemaraan
dan menang dalam setiap kempen mereka.

Selepas
tamat Perang Boshin, perubahan radikal mula dilaksanakan seperti pembubaran
empat kelas hierarki masyarakat, penubuhan tentera kerahan dengan kelengkapan
senjata, uniform dan taktik peperangan moden serta berubah dari perdagangan
kepada perindustrian. Selain itu, Maharaja Meiji turut mengeluarkan dekri
berkenaan penggubalan Perlembagaan Meiji pada tahun 1889. Penggubalan
perlembagaan ini menjadikan Jepun sebuah negara raja berperlembagaan
berdasarkan perlembagaan Prussia. Perubahan radikal ini menjadikan Jepun
sebagai satu kuasa imperialis yang dihormati di sebelah Timur Jauh dan menarik
minat pemerintah-pemerintah lain yang mahu melindungi kedaulatan kerajaan
mereka. Antara kerajaan yang menunjukkan minat ketika itu ialah Empayar Turki
Uthmaniyyah dan Sultan Abu Bakar dari Johor.

Dengan
kemunculan Jepun sebagai kuasa imperialis moden, tidak hairanlah proses
perluasan kuasa bermula dengan menewaskan China semasa Perang China-Jepun
Pertama (1894-1895), penawanan Semenanjung Korea pada tahun 1910 dan menewaskan
tentera Rusia semasa Perang Rusia-Jepun (1904-1905). Tetapi kedudukan maharaja
ini juga dieksploitasi oleh kelompok radikal termasuk dalam tentera bagi
memastikan cita-cita imperialisme Jepun tidak terjejas. Ini termasuklah
mempergunakan status baginda sebagai dewa hidup mengikut ajaran Shinto dan
semua tindakan peperangan dibenarkan atas namanya termasuk jenayah perang dan
kemanusiaan. Maka tidak hairanlah semasa WWII, semua bentuk jenayah perang atau
tindakan radikal dihalalkan atas alasan ini. Ini tidak dibantu dengan
pembabitan beberapa anggota kerabat diraja Jepun termasuk Putera Yasuhiko Asaka
dalam jenayah perang termasuk insiden keganasan di Nanking.

Maka
atas sebab itulah, semasa pihak Bersekutu bermesyuarat di Potsdam, salah satu
keterangan yang terkandung dalam Deklarasi Potsdam ialah penghapusan figura
yang menipu rakyat Jepun sehingga terjebak dalam WWII. Tetapi selepas Jepun
menyerah kalah akibat serangan bom atom di Hiroshima dan Nagasaki dan demi
menjaga kepentingan geopolitik, Jeneral Douglas MacArthur memutuskan untuk
memberi imuniti kepada keluarga diraja termasuk Maharaja Hirohito daripada
sebarang dakwaan jenayah perang. Selain itu, penggubalan Perlembagaan Jepun
berdasarkan model kerajaan berparlimen Britain turut dibuat dengan maharaja
kembali berperanan sebagai ketua negara tetapi tanpa sebarang kedaulatan dan
hanya menjalankan tugas bersifat upacara. Selain itu, apa-apa tindakan baginda
turut dibimbing oleh Kabinet dalam soal seperti pembubaran Diet dan
penganugerahan gelaran kehormat.

Tetapi
semua halangan ini tidak menghalang Hirohito dari membina semula imej Jepun
sebagai sebuah negara progresif pasca-WWII. Bersesuaian dengan keinginan rakyat
yang mahu melihat keamanan, maka itu menjadi aspirasi baginda sebagai simbol
penyatuan dan perpaduan rakyat. Atas sebab itulah, baginda menerima sambutan
positif bila mengadakan lawatan ke luar negara termasuk bertemu dengan Ratu
Elizabeth II (1971) dan Presiden Gerald Ford (1975). Dan itu juga mendorongnya
memboikot sebarang lawatan ke Kuil Yasukuni sehingga kemangkatannya pada tahun
1989 kerana murka dengan tindakan pihak kuil memasukkan abu mayat penjenayah
perang kelas A ke kuil berkenaan. Boikot itu diteruskan oleh pengganti dan
putera baginda, Maharaja Akihito sehingga ke hari ini.

Legasi dan evolusi

Namun,
satu isu yang menyelubungi keluarga diraja ialah kekurangan waris lelaki untuk
meneruskan pemerintahan monarki paling tua di dunia. Ini kerana undang-undang
di sana menyatakan hanya waris lelaki sahaja yang boleh menjadi pewaris takhta.
Sementara bagi anggota kerabat diraja wanita pula, mereka akan kehilangan
status diraja jika berkahwin dengan orang biasa berdasarkan Akta Kerabat Diraja
1947 dan ini berlaku kepada Puteri Sayako dan Puteri Mako. Keadaan ini
mengakibatkan bilangan anggota keluarga diraja berkurangan dan mencetuskan rasa
bimbang dalam kalangan rakyat Jepun.

Selain
itu, puteri kerabat diraja Jepun juga tidak layak mewarisi takhta dan ini
dijangka menimpa satu-satunya puteri bakal maharaja Naruhito, Puteri Aiko. Ini
mencetuskan persoalan mengapa politikus enggan meminda undang-undang sedia ada
untuk membolehkan keluarga diraja terus berevolusi dengan perubahan masa.
Menurut Profesor Yuji Otabe dari Shizuoka University of Welfare, mereka
sebenarnya tidak mahu bertanggungjawab tentang isu berat ini. Dan melihat
kepada sokongan orang ramai, isu penerimaan tidak seharusnya menjadi masalah.
Berdasarkan kaji selidik Yomiuri Shimbun, dua pertiga responden mahukan
undang-undang pewarisan takhta membabitkan puteri kerabat diraja dipinda.

Dan
melihat kepada sejarah Jepun sendiri, mereka pernah diperintah oleh lapan
maharani sepanjang sejarah 2,600 tahun mereka. Kali terakhir takhta Jepun diisi
oleh maharani ialah semasa pemerintahan Maharani Go-Sakuramachi yang memerintah
dari 1762 hingga 1771. Idea reformasi ini turut disokong oleh Diet semasa
mereka meluluskan usul membenarkan Maharaja Akihito turun takhta pada tahun
2017 dan mahukan kerajaan pimpinan Shinzo Abe mempertimbang idea putera-puteri
dari puteri diraja diambil sebagai pewaris takhta. Tokyo bersedia mempertimbang
usul Diet dan ia dirancang akan dibahaskan selepas Naruhito menaiki takhta
secara rasmi pada 1 Mei ini.

Bagaimanapun, agak sukar untuk Abe mempertimbang rancangan tersebut kerana ia sudah pasti menimbulkan kemarahan sekutunya dari parti politik pelampau berhaluan kanan. Ini kerana bagi mereka, jika rancangan tersebut diteruskan, mereka menganggap ia pengakhiran kepada keturunan diraja yang datang dari pewaris lelaki yang menjadikan keluarga diraja Jepun istimewa. Bagaimanapun, ada juga yang mencadangkan pemansuhan klausa undang-undang 1947 bagi mengembalikan status keluarga diraja yang terkesan daripada undang-undang itu. Jika idea itu diteruskan, keluarga diraja Jepun sekurang-kurangnya mempunyai ramai pilihan untuk memilih siapa pewaris takhta seterusnya.

Yang pasti, langkah-langkah ini mendapat sokongan popular rakyat dan kerajaan perlu mempertimbang langkah bagi membolehkan keluarga diraja terus berevolusi seiring dengan perubahan masa. Dan jika langkah ini dipilih, ini sudah pasti menjadikan rakyat semakin menghargai kelibat maharaja sebagai payung dan tunjang utama Jepun hari ini. Dan ini sesuatu yang harus dicontohi mana-mana warga Malaysia hari ini lebih-lebih lagi kepada pendukung DPT agar menghargai peranan YDPA dan MRRM sebagai payung negara.

SUMBER

1.
Szczepanski, Kallie. (2018). What Was the Meiji Restoration? ThoughtCo.com. https://www.thoughtco.com/what-was-the-meiji-restoration-195562

2.
Fogarty, Phillipa. (2017). The princess, the palace and the shrinking royal
line. BBC. https://www.bbc.com/news/world-asia-39961749

3.
Straits Times. (2019). Japan abdication stirs female succession debate. https://www.straitstimes.com/asia/east-asia/japan-abdication-stirs-female-succession-debate


Andai Kata Malaysia Sebuah Negara Komunis

Fenomena Chin Peng telah menunjukkan betapa terbelahnya fikrah perkauman di Malaysia, dimana kebanyakan dalam golongan minoriti dilihat begitu ghairah berlaku maaf. Meskipun golongan majoriti yang membayar harga paling mahal, agak pelik bila mereka yang banyak berkata-kata. Namun itulah realitinya sekarang, yang ahli politik baru didakwa mencuri dinistakan dan figura disahkan membvnvh diampunkan. Semua tahu yang masalahnya ada pada warna kulit, bukannya nilai kemanusiaan pun.

Namun apakah yang akan berlaku jika Darurat (1948-1960) tidak berpihak kepada barisan komanwel? Bagaimana landskap moden andai kata Tunku Abdul Rahman (1957-1970) ditewaskan? Tentu sekali situasi sekarang berbeza dengan ketara. Sebaik sahaja Parti Komunis Malaya memegang kuasa, sebuah peralihan kuasa akan berlaku bermula dari tampuk ketua negara dan negeri. Setiap seorang ahli monarki tidak mungkin akan selamat di Bumi Melayu.

Perjalanan komunisme memanglah penuh dengan ketidakadilan. Contoh yang paling baik ialah Dinasti Romanov dalam imperialisme Rusia. Semarak api Bolshevisme telah menempatkan Vladimir Lenin sebagai Pengerusi Majlis Komisar Rakyat di Persekutuan Soviet Rusia  pada 8 November 1917. Tidak sampai setahun kemudian, keluarga diraja Rusia dibvnvh seorang demi seorang, termasuk seorang putera bongsu berusia 13 tahun.

Kedua UMNO dan PAS sudah tidak lagi dibenarkan wujud di Malaysia, kerana masing-masing berlawanan dengan fikrah komunisme. UMNO yang menyalakan api kebangsaan mempunyai sedikit kecenderungan melalui konservatisme yang ditunggang komunisme. Namun PAS yang menggalas Islam sebagai piagam sekalipun sedikit atau banyak tidak mungkin diizinkan Chin Peng.

Dibawah piagam komunisme, negara semestinya berada dibawah naungan ateisme. Memang agama tidak diharamkan – tetapi harta-harta agama (seperti masjid, gereja dsb.) semestinya dijadikan hartanah kerajaan melalui sitaan. Pendidikan Islam pun secara automatik dimansuhkan, yang digantikan dengan ajaran ateisme bahawa Allah tidak wujud.

Contoh paling relevan ialah Liga Militan Ateis yang dilancarkan di Kesatuan Soviet untuk menindas rakyat berakidah. Sesiapa yang bersolat meskipun dirumah pun akan dicengkam melalui stigma negatif sepertimana keluarga Vladimir Putin hadapi dimana ibundanya sangat alim dengan Kristian Ortodoks. Merisaukan keselamatan suaminya, hanya ibu dan neneknya sahaja tahu bahawa Vladimir Putin dibaptiskan – supaya syarikat yang ayahnya bekerja tidak mempunyai sebarang asbab untuk memandang serong.

Struktur kerajaan pun tiada batasan agama. Dari sini jelas bahawa JAKIM tidak dibenarkan untuk bernyawa pun. Sebarang enakmen keagamaan, terutamanya penguatkuasa-penguatkuasa agama, tidak dibenarkan merusuh hotel murah untuk mencegah maksiat. Arak berleluasa di sekitar negara; malah mungkin digalakkan lagi dalam media massa ultra-sekular. Dalam peringkat akademik pun, agama digelar unsur karut yang perlu ditundukkan sains.

Begitulah kehidupan Islam (Rusia Tengah dan Asia Tengah), Kristian (Rusia Barat dan Timur) dan Yahudi (Rusia Timur) semasa berada dibawah cengkaman Kesatuan Soviet. Perjuangan mereka berlangsung selama 70 tahun lamanya, dimana Parti Komunis Kesatuan Soviet meruntuhkan masjid, gereja dan kuil. Ketua-ketua agama pun dijatuhkan hukuman m4ti.

Pemimpin Soviet yang paling z4lim ialah Joseph Stalin (1922-1952) yang menutup masjid untuk dijadikan gudang. Sebelum Lenin menguasai negara, Rusia mempunyai 25,000 masjid (pada tahun 1917). Namun apabila Leonid Brezhnev (1964-1982) menjadi penguasa sekitar 1970-an, bilangan masjid hanya 500 sahaja.

Pemerintahan Mikhail Gorbachev (1985-1991) mewajibkan pembaharuan untuk mengurangkan tekanan terhadap umat beragama. Tetapi riwayat komunisme sudah tamat di Rusia, dimana Boris Yeltsin (1991-1999) membubarkan empayar komunis tersebut. Beginilah cerminan jika Chin Peng sebagai Ketua Setiausaha Parti Komunis memegang tampuk ketua negara dan kerajaan. Kebebasan yang dinikmati rakyat Malaysia, yang mengaibkan hampir semua perdana menteri semasa, dibalas dengan z4lim.

Tidak mustahil pun jika himpunan-himpunan sosial seperti Bersih dan Daulat 812 dibalas dengan peluru hidup atau tindakan keras dimana ketua-ketua platform diberkas dan dihantar ke kem buruh kasar (ataupun dihantar ke tempat tidak diketahui sesiapa pun). Mungkin Facebook pun ditutup juga seperti dilaksanakan di China. Namun yang pastinya satu sahaja – Islam bertapak dengan umat Melayu pada perkadaran yang tidak boleh difahami sesiapa. Melayu sebenarnya bagaikan Bani Israil – ditindaslah bagaimana pun, tetap akan merebak juga.

Hanya perlu lubang yang kecil sahaja untuk membur4ikan perut komunisme terutamanya melalui diplomasi. Sejujurnya komunisme ialah ideologi lapuk yang mungkin relevan sekitar abad ke-19 sahaja apabila seluruh dunia merana akibat kebuluran dan pengangguran. Dewasa ini, demokrasi dan kapitalisme ialah asam garam paling relevan kerana mengurniakan “semak/imbang” yang membenarkan rakyat betulkan kesalahan.


Kenapa Daging Wagyu Mahal?

Wagyu merupakan antara daging yang sangat mahal untuk
dibeli. Mengikut harga pasaran, sekilogram daging wagyu boleh mencecah ratusan
malah ribuan pun. Kalau harga daging kerbau Allana yang berubah-ubah pun sudah
menaikkan darah pengguna, atas alasan apakah daging ini berupaya untuk dijual
dengan harga sedemikian. Sebenarnya perbandingan sedemikian sangatlah tidak
adil. Kualiti wagyu sememangnya jauh lebih tinggi berbanding Allana.

Bagi yang tidak tahu, wagyu mempunyai sifat dan tekstur yang sangat lembut. Daging bergred tinggi ini biasanya cair dalam mulut ketika kunyahan ala-ala mentega. Bercakap tentang gred, daging Wagyu turut mempunyai skornya sendiri yang menekankan tentang pelbagai aspek, terutamanya kelembutan, warna dan kualiti keseluruhan. Kebanyakan daging Wagyu mempunyai pencapaian sekitar A4-A5. Sistem ini telah dikhususkan Jepun yang turut digunakan di Australia dan UK. Namun di UK, tiada regulasi dijalankan bermakna sesiapa sahaja boleh menggunakan nama Wagyu. Namanya berasal daripada Wa (Jepun) dan Gyu (daging lembu).

Empat jenis baka yang menghasilkan daging wagyu di Jepun,
iaitu Japanese Black, Japanese brown, Japanese Shorthorn dan Japanese Polled.
Lembu-lembu yang menghasilkan daging wagyu moden biasanya mempunyai baka induk
antara empat tersebut bersama baka-baka antarabangsa iaitu seperti Brown Siss,
Devon, Simmental, Ayrshire dan Korea.

Terdapat suatu mitos bahawa lembu-lembu ini diberikan
minuman keras dan diurus setiap hari. Bagi pemprosesan daripada Jepun, perkara
ini tidak benar. Mereka hanya kadangkala menyikat bulu-bulu lembu dengan sikat
keras untuk menggalakkan peredaran darah yang baik, sekaligus meredakan stres
lembu itu sendiri. Namun pengeluar Wagyu daripada Wales yang menggunakan
pendekatan bir dan urutan abdomen.

Daging kobe ialah sejenis wagyu daripada baka lembu Tajima
yang hanya boleh dibesarkan di Hyogo, Jepun. Sifat esklusif ini boleh dikaitkan
dengan pengeluaran keju Parmagiano-Reggiano, bahawasanya jangankan negara lain
– malah negeri-negeri lain di Itali pun tidak berupaya menghasilkannya. Sebuah
keju hanya layak mendapat label Parmagiano-Reggiano hanya jika lembu-lembu
mereka dibesarkan di Parma yang mempunyai bakteria khusus pada rumput yang
dicernakan dalam perut lembu supaya menghasilkan susu berkualiti tinggi. Keju
jenis sama dari negeri atau negara lain hanya layak mendapat label “Parmesan
Cheese” sahaja.

Untuk layak mendapat label Wagyu, lembu-lembu perlu
dibesarkan dan diberikan makanan berdasarkan garis-garis panduan terperinci.
Lembu-lembu bertujuan untuk membiak perlu makan rumput padang. Anak-anak lembu
pula mempunyai diet tertentu untuk memarmarkan daging mereka. Daging bermarmar
mempunyai taburan lemak yang khusus dalam daging itu sendiri.

Anak-anak lembu Wagyu diberikan susu formula daripada botol
dan perlu memakai jaket semasa musim sejuk. Mereka akan dilelongkan ke ladang
lain pada usia tujuh bulan supaya digemukkan. Disini, lembu-lembu Wagyu akan
dibesarkan dalam bangsal dan diberikan nama (bukannya dinomborkan). Bermakna
setiap lembu mempunyai sijil beranak, yang merasmikan darah daging mereka.
Mereka mempunyai diet jerami padi misalnya untuk mencapai berat 700 kilogram,
biasanya dalam tempoh tiga tahun. Ini juga bermaksud, setiap potongan daging
Wagyu boleh dijejak kembali dalam sistem mereka.

Biasanya di Jepun, Wagyu digunakan dalam hidangan seperti Sukiyaki dan Shabu-Shabu, yang mana daging ini akan dihiris halus dan dimasak sekejap sahaja. United Kingdom pernah menyekat pengimportan daging ini. Namun selepas 2015, pengharaman sedemikian dimansuhkan dan daging ini terus membanjiri pasaran sekurang-kurangnya £200 sekilogram. Maka di London pun, Wagyu ialah alternatif premium yang bukan semua mampu memilikinya.

RUJUKAN:

A bluffer’s guide to Wagyu beef: Why is it so expensive? And how do you choose good meat?. https://metro.co.uk/2017/10/28/a-bluffers-guide-to-wagyu-beef-why-is-it-so-expensive-and-how-do-you-choose-good-meat-7027611/


Kenapa Tentera Hitler Sanggup Membunuh Berjuta-Juta Orang?

“Men are not prisoners of fate, but only prisoners of their own minds.” – Franklin Roosevelt

Ketika Perang Dunia Kedua, tentera Nazi telah membakar enam
juta orang Yahudi, dua juta orang Poland, tiga juta orang Soviet dan beberapa
ratus ribu lagi manusia yang lain. Mao Zedong pernah mengorbankan 30 juta
rakyatnya kerana polisi kerajaan yang dijalankan.

Empayar Uthmaniyah pula suatu ketika dahulu pernah menyembelih 1.5 juta orang Armenia. Kabilah Hutus pernah membunuh seramai sekitar 800 000 orang Tutsi di Afrika pada tahun 1994.

Ketika Sino-Japanese War, tentera Jepun telah menyembelih sehingga 350 000 orang China. Dikatakan mereka yang dibunuh ini merupakan sasaran untuk latihan tembakan tentera Jepun. Lebih tragis, dalam anggaran 80 000 orang wanita telah dirogol. Malah, dikatakan juga wanita-wanita ini bukan sekadar dirogol, tetapi dicincang tubuh-tubuh mereka.

Kadangkala kita hairan kenapa manusia sanggup melakukan perkara sebegini. Kenapa ada segolongan manusia yang sanggup menjadi pengikut seorang diktator seperti Hitler dan Stalin? Kemudian, sanggup pula membunuh atas arahan mereka.

Pada tahun 1961, Stanley Milgram dari University of Yale telah melakukan sebuah eksperimen untuk menguji tahap ketaatan seseorang terhadap autoriti. Eksperimen ini sangat terkenal dan diterbitkan di bawah Journal of Abnormal and Social Pscyhology pada tahun 1963. Huraian dan perbincangan yang lebih mendalam dibuat dan hasilnya diterbitkan dalam buku Obedience to Authority: An Experimental View pada tahun 1974. Milgram menjalankan eksperimen ini selepas tiga bulan bermulanya perbicaraan ke atas jenayah perang, iaitu Adolf Eichmann di Jerusalem. Persoalan utama yang digariskan dalam eskperimen ini ialah, “Adakah Eichmann dan berjuta rakan sejenayahnya hanya sekadar menuruti perintah ketika Holocoust?” Subjek eksperimen ialah 40 orang lelaki yang berumur sekitar 20 hingga 50 tahun.

Iklan merekrut subjek untuk menjalankan eksperimen Milgram.

Subjek kajian juga mempunyai pelbagai latar belakang pekerjaan dan pendidikan. Tipikalnya, subjek merupakan daripada kalangan kerani, jurutera, guru sekolah dan jurujual. Latar pendidikan pula ada yang setakat sekolah rendah dan ada juga yang berijazah kedoktoran (PhD).

Sebahagian daripada subjek menjadi “pelajar”. Sebahagian yang lain pula menjadi “guru”. Walaupun tujuan sebenar kajian tersebut adalah untuk menguji ketaatan manusia terhadap pihak berkuasa, subjek diberitahu eksperimen itu bertujuan untuk menguji tahap hukuman ke atas pembelajaran.

Dalam kes ini, subjek yang sebenar ialah “guru”. “Pelajar” pula hanyalah pelakon yang membantu penyelidik dalam eksperimen ini. “Guru” akan memberikan renjatan elektrik sekiranya “pelajar” ini salah jawab soalan. Renjatan elektrik ini kelihatan benar pada mata “guru”, tetapi hakikatnya renjatan elektrik itu tidak wujud. “Pelajar” yang “terkena” renjatan tersebut hanya buat-buat terasa sahaja.

Renjatan ini ada tahap-tahapnya pula, dari 15 volt hingga 450 volt (maksimum). Jika “guru” rasa mahu menghentikan eksperimen ini, penyelidik akan beritahu empat jenis arahan verbal supaya meneruskan eksperimen ini:

1.            Mohon teruskan.

2.            Eksperimen meminta supaya kamu teruskan.

3.            Perkara ini penting untuk diteruskan.

4.            Kamu
tiada pilihan lain, kamu mesti teruskan.

Jika “pelajar” minta berhentikan eksperimen, penyelia akan mengarahkan “guru” meneruskan juga dengan arahan, “Sama ada dia suka ataupun tidak, kamu mesti teruskan sehinggalah dia jawab semuanya dengan betul. Tolong teruskan.”

Tetapi jika “guru” mahu menghentikan juga eksperimen tersebut, dia tidak akan dihalang – Eksperimen akan diberhentikan. Eksperimen juga akan berhenti secara automatik jika “guru” mengenakan renjatan maksimum (450 volt) sebanyak tiga kali berturut-turut.

Sebelum eksperimen dimulakan, Milgram mengumpulkan 14 orang pelajar psikologi dari universitinya untuk meramalkan berapa ramai daripada 100 guru hipotesis (hypothetical teacher) yang sanggup menghukum pelajar dengan memberikan renjatan elektrik maksimum kerana memberikan jawapan yang salah.

Para pelajar ini melakukan statistik taburan dan mereka semua bersetuju bahawa daripada 100 orang “guru”, hanya tiga orang sahaja yang sanggup memberikan renjatan maksimum. Keputusan menunjukkan sebaliknya – Eksperimen mendapati, sebanyak 65% “guru” sanggup memberikan hukuman maksimum. 65% menandakan bahawa 26 orang daripada 40 orang; amat jauh berbeza dengan apa yang diramalkan.

Milgram memberikan kesimpulan, walaupun manusia diajar sejak kecil bahawa menyakiti seseorang tanpa dia rela merupakan sesuatu yang tidak bermoral. Eksperimen ini menyatakan bahawa manusia sanggup melanggar ajaran tersebut.

Eksperimen ini juga menunjukkan walaupun manusia itu tidak hilang apa-apa dan tidak menerima sebarang hukuman jika tidak mengikut arahan, mereka tetap mematuhi arahan pihak berkuasa.

Selain itu, walaupun subjek merasakan hukuman tersebut agak kejam dan tidak patut dikenakan, subjek tetap mengikut arahan penyelia untuk meneruskan. Hal ini menunjukkan bahawa manusia sanggup mengikuti apa jua arahan selagi mereka fikir mereka tidak dimanipulasi oleh sesiapa dan arahan tersebut diiktiraf oleh mereka sebagai bermoral dan sah di sisi undang-undang. Manusia yang dapat merasakan dia sedang dimanipulasi akan memberikan tindak balas yang berbeza.

Milgram mencadangkan bahawa manusia akan menghadapi dua
keadaan apabila berada dalam situasi sosial; keadaan autonomi (autonomous
state) dan keadaan ejen (agentic state). Keadaan autonomi ialah keadaan yang
menunjukkan seseorang itu bertindak atas kehendaknya sendiri dan dia
bertanggungjawab atas tindakannya. Keadaan ejen pula ialah keadaan yang merujuk
kepada seseorang yang merelakan dirinya diarahkan oleh orang lain untuk
bertindak tetapi akibat dan tanggungjawab itu jatuh kepada pihak yang memberi
arahan. Mereka bertindak sebagai ejen kehendak orang lain.

Tambah Milgram lagi, untuk seseorang memasuki keadaan ejen,
dua perkara harus dipenuhi. Pertama, pemberi arahan haruslah dilihat sebagai
seseorang yang berkelayakan untuk memberikan arahan yang pasti akan membuatkan
orang lain bertindak. Kedua, orang yang menuruti arahan mempunyai kepercayaan
bahawa autoriti akan bertanggungjawab ke atas apa yang berlaku. Dalam
eksperimen Milgram, ketika subjek diingatkan bahawa tindakan mereka berada di bawah
tanggungjawab mereka sendiri, hampir kesemuanya tidak mahu mentaati arahan.

Eksperimen Milgram diulang banyak kali tetapi pemboleh ubah
manipulasi (manipulated variable) diubah-ubah untuk menguji lagi konsep
ketaatan manusia. Prosedur yang sama diulang, tetapi kali ini seramai 636
subjek yang terlibat dalam 18 buah kajian berbeza. Antara hasil kajian tersebut
mendapati, tahap ketaatan akan jatuh sebanyak 20% jika orang bawahan yang
memberikan arahan. Ketika eksperimen tersebut dijalankan, experimenter “terpaksa”
meninggalkan makmal untuk menjawab panggilan ketika bermulanya eksperimen.
Kemudian, experimenter itu diganti oleh pegawai biasa yang tidak memakai kot
makmal (lab coat) dan tahap ketaatan jatuh.

Tambahan lagi, ramai subjek menipu dengan tidak menakan
butang renjatan ketika experimenter tiada bersama mereka. Selain itu,
eksperimen juga dijalankan di tempat lain (asalnya di Yale University) dan
hasilnya, ketaatan jatuh hingga 47.5%. Hal ini mencadangkan bahawa status
lokasi juga memberikan kesan kepada ketaatan terhadap autoriti. Ketaatan juga
jatuh sebanyak 10% apabila seseorang itu melihat orang lain tidak mentaati
autoriti; boleh menjadi faktor utama tercetusnya pemberontakan dalaman.

Kaedah eksperimen ini diulang banyak kali di seluruh dunia dan keputusan yang diperoleh sentiasa konsisten dengan eksperimen Milgram. Antara pengulangan eksperimen yang terkenal ialah eksperimen yang dilakukan oleh Philip Zimbardo dari Stanford University. Cuma kali ini interaksi antara “pengawal” (guard) dan “banduan” (prisoner). Seramai 24 orang dipilih sebagai subjek dalam kalangan mereka yang sihat secara mental dan fizikal. Subjek juga tidak mempunyai sebarang latar belakang jenayah dan masalah kesihatan. Kemudian, mereka tidak mengenali antara satu sama lain dan setiap seorang dibayar $15/sehari untuk mengambil bahagian dalam eksperimen tersebut.

12 orang menjadi “banduan”, 12 orang lagi menjadi “pengawal”. Zimbardo pula menjadi superintenden.“Banduan” ini dilayan seperti penjenayah lain – Ditangkap di rumah sendiri tanpa amaran dan dibawa ke balai polis. Gambar mereka ditangkap seperti penjenayah. Kemudian, mereka dibawa ke ruang bawah tanah (basement) di Jabatan Psikologi Stanford University.

Sebelum eksperimen, “pengawal” diberikan arahan supaya tidak mendera “banduan” seperti memukul fizikal dan tidak memberi makan sewaktu eksperimen berjalan. Namun sewaktu eksperimen, Zimbardo mengarah “pengawal” untuk memberikan ketakutan kepada “banduan” supaya mereka berasa dikawal oleh “pengawal” dan berasa tidak berkuasa.

Tiada perubahan signifikan yang berlaku pada hari pertama. Pada hari kedua, “banduan” mula merancang untuk melakukan pemberontakan. Zimbardo mengarahkan “pengawal” supaya melakukan apa sahaja agar dapat menghalang pemberontakan tersebut.

“Pengawal” mula melakukan kecederaan fizikal dengan memukul “banduan”. Arahan asal supaya tidak melakukan kecederaan fizikal dilanggar. Lama-kelamaan “pengawal” ini diarahkan supaya melayan “banduan” dengan buruk sehingga ada yang dibogelkan. Hal ini dilakukan untuk mengurangkan individualiti serta menyahmanusiakan (dehumanize) “banduan-banduan” tersebut.

Tahap kegilaan semakin meningkat secara mendadak dalam penjara dan kewarasan semakin berkurangan. 1/3 “pengawal” mempunyai kecenderungan bersikap sadis terhadap “banduan”. Eksperimen ini sepatutnya berjalan selama dua minggu, tetapi dihentikan selepas enam hari setelah dihalang oleh Christina Maslach, pelajar psikologi yang kelak merupakan isteri Zimbardo.

Antara 50 orang yang memerhatikan eksperimen tersebut, hanya Maslach sahaja yang mempersoalkan moraliti dan kegilaan eksperimen yang dijalankan. Para “pengawal” kelihatan agak kecewa apabila eksperimen itu diberhentikan lebih awal.

Zimbardo membuat kesimpulan bahawa manusia itu berubah sikap berdasarkan faktor situasi dan keadaan sekeliling berbanding faktor dalaman dan personaliti. Zimbardo menamakan perubahan manusia normal dan baik menjadi jahat ini sebagai “Kesan Lucifer” (Lucifer Effect). Nyahindividu (deindividuation) ialah keadaan yang menunjukkan seseorang itu tenggelam dalam normal dan budaya sekeliling sehingga hilangnya identiti dan tanggungjawab peribadi. Oleh sebab inilah, subjek yang berperanan sebagai “pengawal” sanggup mendera “banduan” walaupun mereka tidak pernah ada rekod jenayah dan hanya sekadar berlakon. Para “pengawal” tersebut menjadi sadis sehingga tidak menyedari apa yang berlaku pada diri mereka.

Maka, berdasarkan eksperimen-eksperimen ini, tidak hairanlah kenapa ramai tentera sanggup melunaskan misi mereka atas nama arahan walaupun misi tersebut melibatkan membakar, membunuh dan mencincang manusia seperti yang pernah berlaku ketika Perang Dunia.

Perlakuan ini kejam dan para tentera sedar akan hal tersebut, tetapi mereka tetap meneruskan kekejaman mereka. Malah, berdasarkan Eksperimen Penjara Stanford, manusia berubah menjadi sadis dan mahu menunjukkan dominasi ketika melakukan kekejaman tersebut.

Daripada Eksperimen Penjara Stanford ini, Zimbardo mahu menggambarkan dua perkara, iaitu percanggahan kognitif (cognitive dissonance) dan kuasa autoriti. Percanggahan kognitif adalah ketidakselesaan mental ataupun tekanan psikologi akibat daripada percanggahan kepercayaan, idea dan nilai. Hal ini berlaku apabila seseorang melakukan sesuatu yang bercanggah dengan kepercayaannya. Percanggahan ini membuatkan mereka mewajarkan tindakan mereka supaya selari dengan kepercayaan dan idea yang mereka anuti secara peribadi.

Leon Festinger pernah menyatakan dalam makalahnya, A Theory of Cognitive Dissonance bahawa mental manusia perlu berada dalam keadaan yang konsisten dan stabil untuk berfungsi dengan baik.

Manusia yang mengalami percanggahan kognitif akan bergelut untuk memastikan kognitif dan mental mereka konsisten dan tidak bercanggah. Mereka akan kurangkan percanggahan tersebut supaya mental mereka berada dalam keadaan yang selesa.

Festinger sendiri pernah melakukan eksperimen ke atas pengikut kultus yang meramalkan bahawa bencana banjir besar akan berlaku pada tahun-tahun tertentu. Tetapi apabila tibanya tahun tersebut, banjir besar tidak berlaku.

Festinger menemu duga pengikut-pengikut kultus tersebut dan mendapati mereka masih percaya dengan pegangan mereka. Tetapi mereka cuba mewajarkan kepercayaan itu dengan memberi alasan – Banjir besar tidak berlaku kerana ritual mereka telah membuatkan tuhan menangguhkan malapetaka.

Perkara inilah yang berlaku ke atas subjek-subjek eksperimen Milgram dan Eksperimen Penjara Stanford. Subjek-subjek ini mempunyai kepercayaan bahawa apa yang mereka lakukan adalah salah, tetapi masih cuba mewajarkan tindakan mereka untuk menampakkan keputusan tersebut betul bagi menstabilkan kognitif mereka yang bercelaru.

Presiden Amerika Syarikat, Franklin Roosevelt pernah berkata, “Manusia terperangkap dalam penjara mindanya sendiri, bukannya terperangkap dalam penjara takdir.” Hal ini berlaku kerana minda manusia.

Keadaan-keadaan inilah antara sebab kenapa para tentera Hitler sanggup membunuh berjuta-juta orang dan kenapa para tentera Jepun sanggup menyembelih beratus ribu musuhnya.Albert Bandura menyatakan manusia mampu berubah disebabkan oleh label dan imej yang kita berikan kepada orang lain.

Label “musuh” diwujudkan kepada sesiapa sahaja melalui propaganda. Tidak mudah bagi orang-orang seperti Hitler, Stalin dan Zedong mengumpulkan penyokong tanpa propaganda. Label dan imej “musuh” melalui propaganda ini dinamakan sebagai “hostile imagination”. Sebuah pembentukan psikologi yang tertanam dalam minda yang melihat orang lain sebagai musuh.

Imej ini menyebabkan berlakunya pembunuhan beramai-ramai; para tentera menyembelih dan membunuh dengan perasaan penuh takut dan benci. Imej ini biasanya diletak dengan tema-tema tidak berperikemanusiaan, tidak berguna, terlalu berkuasa dan mengancam kepercayaan kepada musuh. Orang yang terpengaruh dengan “arahan” propaganda ini akan hilang rasional dan bertindak membabi buta.

Walaupun eksperimen Milgram dan Zimbardo begitu popular, terdapat kritikan yang diutarakan terutamanya berkenaan etika eksperimen yang dijalankan. Eksperimen Zimbardo paling teruk dikritik kerana dikatakan kaedahnya tidak saintifik dan berkemungkinan eksperimen itu adalah sebuah penipuan. Tidak seperti eksperimen Milgram, eksperimen Zimbardo diulang oleh saintis-saintis lain tetapi tiada seorang pun yang dapat menemui hasil seperti Zimbardo – Hasilnya tidak konsisten.Anda sedang membaca sebahagian daripada bab dalam buku terbitan terbaru kami iaitu The Human Complex. Berminat nak mendalami lebih dalam lagi mengenai ideologi manusia? Wassap nombor ini:  www.wasap.my/60195812791.


10 Rancangan Orde Baru Adolf Hitler

Apabila Hitler melancarkan perang di Poland, sekali memulakan paluan gendang Perang Dunia Kedua (WWII), Hitler sudah membayangkan kejayaan sudah berada di tangannya. Pihak Nazi bukan setakat mempunyai pelan pertempuran dan kekuatan ketenteraan tetapi juga rancangan pasca-perang sekiranya mereka muncul sebagai pemenang untuk dunia. Jika anda sangka perancangan Nazi Jerman ialah penubuhan empayar berteraskan fascisme, fikir semula. Orde baru dunia yang dicadangkan Hitler bukanlah seperti yang anda sangkakan.

1. MENGEMBALIKAN SEMULA AMERIKA SYARIKAT KEPADA ORANG ASLI AMERIKA.

Antara janji pihak Nazi kepada pihak orang asli Amerika ialah mengembalikan semula tanah Amerika kepada mereka.  Dan ini secara tidak langsung menarik perhatian sesetengah kelompok yang bersimpati dengan perjuangan fascisme. Ini membawa kepada penubuhan American Indian Federation di mana ia diketuai seorang peguam dari Portland iaitu Elwood A. Towner atau dikenali dengan identiti palsunya, Ketua Red Cloud. (Ketua Red Cloud sebenar mati pada 1909 dan tiada kaitan dengan Nazi dan Hitler) Sebagai tanda sokongan kepada perjuangan Nazi, Red Cloud meletakkan swastika pada pakaiannya dan memberi ucapan bersifat menghasut seperti orang Yahudi merupakan anak-anak syaitan dan mendakwa mereka mengawal perkhidmatan orang asli.

Nazi Jerman menggalakkan kumpulan ini dengan menghantar perisik untuk menyakinkan mereka menggulingkan kerajaan Amerika Syarikat yang pada ketika itu dipimpin oleh Presiden Franklin D. Roosevelt. Sebagai pertukaran kepada bantuan tersebut, janji yang saya nyatakan di atas adalah buktinya. Antara sebab pihak Nazi mahu membantu kerana melihat mereka sebahagian dari bangsa Aryan yang dibangga-banggakan. Tidak diketahui sama ada janji tersebut benar atau tidak tetapi ramai yang mendengar. Dan Towner mendakwa mempunyai 750,000 askar orang asli sedia mengangkat senjata sekiranya pihak Nazi mendarat di Amerika Syarikat.

Namun apabila Amerika Syarikat menyertai perang selepas insiden pengeboman Pearl Harbor, semua itu hanya sekadar angan-angan. Majoriti orang asli Amerika menyumbang kepada usaha perang Amerika Syarikat dengan 25,000 orang berkhidmat semasa perang. Bagi Towner sendiri, selepas insiden Pearl Harbor, beliau menjauhkan diri dari inisiatif tersebut dan kembali fokus kepada kerjayanya sebagai peguam untuk orang asli Amerika dan meninggal dunia pada awal 1950-an.

2. KANTA PEMBESAR GERGASI.

Seorang saintis Jerman bernama Hermann Oberth mencadangkan Jerman seharusnya membina sebuah stesen angkasa di mana salah satu komponennya ialah cermin gergasi yang mempunyai diameter 1.6 kilometer pada orbit 35,900 kilometer. Konsepnya sama seperti menggunakan kanta pembesar untuk melakukan aktiviti pembakaran. Logik mereka, sekiranya ada negara yang mencetuskan kemarahan pihak Nazi, mereka boleh saja menggunakan cermin gergasi tersebut untuk membakar mana-mana bandar di negara tersebut. Taktik sebegini mungkin diambil dari taktik perang yang digunakan Archimedes yang menggunakan pantulan cermin di Syracuse untuk membakar kapal-kapal laut tentera Rom. Stesen angkasa yang digunakan untuk menyelenggara cermin tersebut akan dipantau oleh sepasukan krew di mana mereka dibekalkan oksigen dan makanan yang diambil dari beberapa tanaman labu. Hari ini, ramai meragui keberkesanan idea tersebut namun itu tidak menghalang Oberth cuba mendorong pihak Amerika untuk membinanya pasca-perang.

3. LINGKUNGAN KEMAKMURAN BERSAMA ASIA TIMUR RAYA.

Rakan sekutu Jerman, Jepun turut mempunyai rancangan mereka sendiri semasa WWII meletus. Berdasarkan perancangan mereka, Jepun mahu mengawal sepenuhnya semua negara di sebelah timur pada 70 meridien iaitu dari India hingga ke Australia dan New Zealand. Dan ini membawa kepada propaganda Lingkungan Kemakmuran Bersama Asia Timur Raya dan Asia untuk orang Asia yang dipromosikan kepada orang ramai di negara-negara yang dijajah kuasa Barat dengan tujuan mendapatkan sokongan penduduk negara terlibat.

Tanpa kita sedar, maksud sebenar propaganda mereka ialah menjadi hamba kepada empayar Jepun yang luas. Dan mana-mana individu yang sedia berkolaborasi dengan mereka akan diangkat sebagai pemimpin di sesebuah negara kerana bagi Tokyo, mereka hanyalah boneka untuk melaksanakan polisi-polisi Tokyo ke atas penduduk tempatan. Dan kisah-kisah pendudukan Jepun terutama di Malaysia dan Indonesia menjadi bukti. Bahasa Jepun merupakan bahasa rasmi di hemisfera timur dengan guru-guru Jepun dihantar ke sekolah tempatan untuk mengajar penduduk tempatan budaya-budaya Jepun. Dan siapa tidak akan lupa cita-cita Jepun mahu meluaskan empayar mereka sehingga ke India dengan pembinaan Landasan Kereta Api Maut dari Bangkok ke Rangoon (Yangon), Myanmar sehingga menjadi inspirasi kepada filem The Bridge on the River Kwai.

Menurut Hitler, sekiranya Nazi Jerman memenangi WWII, pasti Australia dan New Zealand akan jatuh ke tangan empayar Jepun. Dan Hitler percaya sekiranya senario itu berlaku, orang-orang Caucasia (orang kulit putih) akan diusir dari kedua-dua negara tersebut.

4. SEMPADAN PEMBUAT BAYI.

Hitler dan pihak Nazi sedar sekiranya WWII memihak kepada mereka, pasti pesaing mereka dalam mengekalkan empayar mereka ialah empayar Jepun. Dan mereka percaya, perang pasti akan meletus antara bekas sekutu ini untuk menentukan siapa pemerintah dunia sebenar. Jika anda nak melihat senarionya bagaimana, saya cadangkan anda menonton drama bersiri Amazon, The Man on High Castle yang kini memasuki musim ketiga. Drama ini yang memaparkan senario alternatif kiranya pihak Axis (Jerman, Itali dan Jepun) menang dalam WWII dan bagaimana wilayah mereka ditentukan.

Pihak Nazi merancang meletakkan seberapa ramai peneroka Jerman untuk hidup di sempadan dan berkahwin dengan penduduk tempatan. Apabila anak-anak mereka lahir, mereka mempunyai darah separuh Jerman. Kriteria bagi yang terpilih ialah berkhidmat selama 12 tahun dalam tentera yang dihantar bertempur di Barisan Timur. Mereka ini akan diberi tanah pertanian dan senjata api serta diarahkan mempunyai ramai anak secepat mungkin. Satu saja masalah di sebalik cadangan ini, kebanyakan askar terlibat perlu menghabiskan banyak masa di bilik tidur. Namun bagi Fuhrer, ini satu arahan yang perlu dilaksanakan. Askar-askar yang bertempur di Barisan Timur diarah mempunyai sekurang-kurangnya tujuh orang anak.

5. MELAGA-LAGAKAN GREAT BRITAIN DENGAN AMERIKA SYARIKAT.

Di sebalik ideanya melancarkan serangan ke atas Amerika Syarikat seperti yang diberitahu kepada Towner, bagi Hitler, ia tidak akan berlaku kerana baginya, ia satu misi mustahil. Sebaliknya, beliau menyalahkan sesetengah pihak yang memanipulasi ketakutan orang ramai bagi meningkatkan keuntungan mereka seperti dinyatakan dalam satu temubual dengan majalah Life. Tetapi secara peribadi, Hitler berkata, “Perasaan aku kepada Amerikaisme ialah kebencian dan penuh dengan rasa penolakan. Semua perkara berkaitan tingkah laku masyarakat mereka mendedahkan mereka separuh Yahudi dan separuh Negro (orang kulit hitam).”

Hitler tidak akan menyerang Amerika Syarikat kerana beliau tidak memerlukannya. Sebaliknya, sebelum Amerika memasuki teater WWII, beliau menjangkakan Amerika akan menyerang Great Britain terlebih dahulu. Namun apabila perkara sebaliknya berlaku, Hitler masih berkeras ia tetap akan berlaku kerana ia sebahagian daripada rancangan jangka panjang Uncle Sam terhadap Britain. Pandangan beliau ini mengambil kira sejarah fasa awal hubungan kedua-dua negara terutama selepas Perang Revolusi Amerika yang tercetus antara 1775-1776 dan Perang 1812. Dan jika mereka berdua enggan melakukannya, pasti Hitler akan memaksa salah satu dari kedua-duanya untuk melakukan tindakan tersebut. Beliau berjanji sekiranya Eropah berada di bawah penguasaan Nazi dan Amerika masih kekal berkuasa, jentera perang Reich akan memfokuskan kepada serangan di tanah besar Amerika.

6. MEMPERHAMBAKAN BANGSA SLAVIK.

Bukanlah satu rahsia Hitler mahu menghapuskan sepenuhnya orang Yahudi di muka bumi ini melalui Final Solution. Tetapi kebencian beliau dan Nazi terhadap bangsa Slavik juga perlu diberi perhatian. Menurut Hitler, bangsa Slavik di Eropah Timur ialah bangsa kedua yang tidak diperlukan dalam senarai penghapusan. Dan apabila WWII berakhir, sebahagian rancangannya sudah dilaksanakan. Salah satu daripadanya ialah Pelan Umum Timur (Generalplan Ost) pada tahun 1941-1942 untuk menempatkan semula penduduk Jerman di Eropah Timur dan menghalau keluar kelompok yang tidak dimahukan seperti orang Yahudi, orang Slavik dan Gipsi. 31 juta penduduk di sebelah situ dipindahkan ke kem-kem buruh paksa ke barat Siberia. Sementara baki populasi tempatan diperhambakan, dibunuh atau dipaksa menjadi rakyat Jerman.

Untuk menggantikan mereka, Jerman akan menempatkan 10 juta penduduk Jerman bagi mewujudkan satu kawasan baik bagi bangsa Aryan yang berdarah tulen. Sekiranya ia diteruskan dalam tempoh 30 tahun, lebih 50 juta orang dipindahkan ke kem buruh paksa atau dibunuh dan secara tidak langsung, ia menghapuskan sebahagian besar populasi bangsa Slavik di Eropah Timur. Namun pelan ini terpaksa dihentikan selepas kekalahan mereka di Stalingrad dengan kepimpinan tertinggi Jerman mula menyifatkan operasi mereka di Barisan Timur sudah goyah.

7. “TEMBAK SI GANDHI ITU.”

Sebelum perang meletus pada tahun 1938, hubungan Nazi Jerman dengan negara-negara Eropah terutama Britain dan Perancis masih baik. Salah satu nasihat yang diberi Hitler kepada Menteri Luar Britain pada ketika itu, Earl of Halifax, Edward Wood, “Tembak Gandhi. Kalau itu saja tidak mencukupi, maka tembak beberapa ahli Kongres untuk paksa mereka tunduk.” Bagi beliau, Britain bersikap terlalu lembut terhadap protes aman Mahatma Gandhi. Hitler melihat bangsa India sebagai bangsa bawahan yang perlu ditundukkan di bawah pemerintahan Aryan dan sekiranya berpeluang, beliau akan melaksanakannya.

Kebenciannya terhadap bangsa India dibuktikan pertama, tulisannya dalam buku Mein Kampf (Perjuanganku/My Struggle) yang menyifatkan India seharusnya terus berada di bawah pemerintahan Britain. Kedua, sikap dingin beliau terhadap Subhas Chandra Bose. Pada April 1941, Bose berjaya melarikan diri ke Berlin untuk meminta bantuan pihak Nazi mendapatkan kemerdekaan India melalui pengumuman radio Menteri Propaganda Jerman, Joseph Goebbels. Semasa di Jerman, pertama, Bose berhasrat mewujudkan sebuah kerajaan India dalam buangan dan kedua, menubuhkan pasukan Tentera Pembebasan India terdiri daripada 50,000 askar India yang menjadi tawanan Afrika Korp pimpinan Field Marshall Erwin Rommel. Dari situ, askar-askar ini dilatih untuk mencapai standard tertinggi tentera Jerman dan menyertai pakatan Jerman-Itali-Jepun menyerang India dari Afghanistan. Namun, tempoh penginapan di Berlin bagi Bose amat mengecewakan berikutan Hitler enggan menerimanya sepanjang tahun 1941 selepas tiba di Berlin. Dan apabila mereka berdua bertemu juga, ianya amat dingin di mana Fuhrer enggan memberi jaminan menyokong perjuangan kemerdekaan India.

ecewa dengan maklum balas Berlin, Bose beralih arah kepada Jepun dan India ditanda sebagai sebahagian daripada Lingkungan Kemakmuran Asia Timur Raya. Dan beliau juga mendapat tentera yang dijanjikan melalui penubuhan Tentera Kebangsaan India (INA). Namun sekiranya wujud Perang Dunia Ketiga (WWIII), pasti Hitler akan menunaikan janjinya itu berkenaan India.

8. MEMPERHAMBAKAN LELAKI BRITAIN.

Apabila perang terus berkecamuk dan Britain masih enggan menyerah kalah, kekaguman Hitler terhadap semangat mereka semakin pudar. Sebaliknya, beliau mahu melihat mereka hancur. Berdasarkan maklumat, sekiranya Britain jatuh ke tangan Nazi, lelaki Britain yang sihat dan berumur antara 17-45 tahun akan dipindahkan ke tanah besar Eropah dan menjadi buruh paksa. Kanak-kanak dan wanita boleh kekal dalam rumah masing-masing, sekurang-kurangnya sehingga umur 17 tahun. Semua barang yang dimiliki akan dirampas dan jika ada yang menentang, mereka akan dibunuh. Ketua Schutzstaffen (SS), Heinrich Himmler pula mahu menghapuskan 80% populasi rakyat Britain sekiranya Britain tumbang.

9. MEMBIARKAN TIMUR TENGAH DIPERINTAH UMAT ISLAM.

Satu ironi di sini ialah di sebalik sikap kerasnya terhadap gereja dan Vatican, Hitler menunjukkan dirinya sebagai pro-Muslim. Beliau menyokong rungutan Himmler tentang Jerman sebagai sebuah negara Kristian mazhab Roman Katolik dan menyifatkan agama Mohammedan (agama Islam) lebih sesuai dengan mereka. Pada mulanya, sebaik perang meletus, Hitler menjanjikan keseluruhan Timur Tengah dikawal rejim Benito Mussolini. Tetapi apabila perang semakin berkecamuk, beliau mempertimbangkan semula janjinya itu selepas bertemu dengan Mufti Besar Baitulmaqdis, Haj Amin al-Husseini.

Berikutan itu, Hitler melantik Jeneral Luftwaffe, Hellmuth Felmy untuk mengetuai satu unit Wehrmacht berkenaan urusan Arab di bawah Arahan No. 30. Dan pada 11 Jun 1941, Hitler dan kepimpinan tertinggi tentera mengeluarkan Arahan No. 32 bertajuk ‘Persediaan untuk tempoh selepas Barbarossa’ di mana pihak mereka akan mengeksploitasi pergerakan kebebasan Arab untuk memaksa pihak Bersekutu menghabiskan sumber mereka di situ bagi mengukuhkan lagi kuasa Jerman.

Apabila perang tidak lagi memihak kepada Jerman terutama selepas Itali mengambil keputusan berpaling tadah, Hitler menyalahkan dirinya kerana tidak bersekutu dengan negara-negara Islam. Namun, ini tidak bermakna Hitler memandang tinggi orang Islam. Sebaliknya rasa perkaumannya tetap menebal berdasarkan perbualannya dengan arkitek Reich merangkap sahabat baiknya, Albert Speer. Dalam memoirnya, Inside The Third Reich, Speer diberitahu Hitler bahawa orang-orang Arab tidak akan bertahan dengan iklim yang merbahaya dan pada akhirnya, hanya orang Jerman yang beragama Islam saja akan mengetuai empayar Mohammedan yang diidamkan itu.

10. MEMAKSA POPULASI EROPAH TIMUR MENERIMA FAHAMAN JEHOVAH’S WITNESS.

Jika anda fikir empayar Nazi akan menerima Islam macam itu saja, salah. Ada seorang individu yang mahu sebahagian empayar Nazi terutama di Eropah Timur menerima Jehovah’s Witness. Orang tersebut ialah ketua SS, Himmler. Ironinya, ribuan penganut fahaman ini dibunuh di kem-kem tahanan mereka, Himmler menunjukkan rasa hormat pada agama tersebut. Beliau berkata, “Kalau kefanatikan mereka boleh diaplikasikan untuk Jerman, kita akan jadi lebih kuat daripada hari ini.” Di mata Himmler, Jehovah’s Witness mempunyai kombinasi sempurna iaitu etika kerja fanatik dan pasifisme yang menghalang mereka dari menentang rejim. Beliau turut mengarahkan Dr Ernst Kaltenbrunner untuk menyebarkan agama tersebut di Eropah Timur.

SUMBER:

1. Speer, Albert. (1970). Inside The Third Reich. https://ia801406.us.archive.org/34/items/Inside_the_Third_Reich_Albert_Speer/Inside_the_Third_Reich_Albert_Speer.pdf
2. Berger, Knute. (2016). Crosscut. The strange case of the Northwest’s Native American Nazi. http://crosscut.com/2016/12/native-american-nazi-chief-red-cloud-elwood-tanner/
3. Oliver, Mark. (2017). Listverse. 10 Plans Hitler Would Have Put In Motion If The Nazis Had Won. http://listverse.com/2017/08/20/10-plans-hitler-would-have-put-in-motion-if-the-nazis-had-won/
4. Pal, Sanchari. (2017). The Better India. The Fascinating Tale of Subhash Chandra Bose’s Secret Submarine Journey from Germany to Japan. https://www.thebetterindia.com/83132/subhash-chandra-bose-india-submarine-germany-japan/